Андижон вилоятининг Жалақудуқ туманидаги Қиличмозор деган мавзеда буюк ислом саркардаси, юртимизда ислом динининг ёйилишига беназир ҳисса қўшган тобеъин, милодий 714 йили шаҳид бўлган Қутайба ибн Муслим (РАҲМАТУЛЛОҲИ алайҳ)нинг қабри жойлашган. Бу маскан юртимиздаги мусулмонлар зиёрат қиладиган учинчи муқаддас макондир.\nШунингдек, маҳаллий аҳоли мақбара яқинидаги қайрағоч танасидан томиб турувчи шарбатни инсонга тетиклик бахш этувчи ичимлик сифатида истеъмол қилиш учун ташриф буюради. Айтишларича, зиёратчининг нияти ва ихлосига кўра бу шарбат кўплаб хасталикларга ҳам шифо бўлар экан.\nХабарларга қараганда, сайёҳликни ривожлантириш дастурига кўра мақбарада улкан таъмирлаш ишларини амалга ошириш кўзда тутилган бўлиб, айни пайтда дастлабки ҳаракатлар бошланган.\nБуюк ҳодиса сабабчиси\nИнсоният тарихининг энг буюк ҳодисаси Пайғамбаримиз Муҳаммад (САЛЛОЛЛОҲУ алайҳи васаллам)нинг Ислом динини келтириши бўлганини яхши биламиз. Бундан кейинги энг буюк ҳодисаларни эса уламолар асҳоби киром ва тобеъинларнинг динга хизмати ҳамда Ўрта Осиё туркларининг мусулмон бўлиши деб таъкидлаганлар. Зеро, турклар мусулмон бўлганларидан кейин Ислом динини дунёга ёйишга беназир ҳисса қўшдилар. Эски Туркистон диёрининг шаҳарлари дунёнинг энг катта илм ва маданият ўчоқларига айланди. Юртимиздан минглаб олим ва авлиёлар етишиб чиқди. Шу заминда юз мингдан ортиқ китоблар ёзилди.\nНазарга тушган ёш саркарда\nҚутайба ибн Муслим ал-Боҳилий 49 ҳижрий, 669 милодий йилда Ироқда, амир ва саркардалар оиласида дунёга келди. Унинг тўлиқ исми Абу Ҳафс Қутайба ибн Муслим ибн Амр ибн Ҳусойн ал-Боҳилийдир. Отаси Муслим ибн Амр Ироқ волийси Мусъаб ибн Зубайрнинг ҳамсуҳбатларидан эди.\nҚутайба ёшлигидан от минишни ўрганиб, моҳир чавандоз бўлиб етишди. У болалик чоғлариданоқ қилич ва найзаларга ошно эди. Отда чопишни жуда яхши кўрарди. Бундан ташқари, Қутайба болалик давридаёқ илм ўрганишга киришди ва тез фурсатда Қуръонни, фиқҳни ҳамда жанг санъатини мукаммал тарзда ўзлаштирди.\nИроқ минтақаси ўша пайтларда фитна ва инқилоблар ўчоғига айланиб қолган эди. Шунинг учун ҳам Ироққа волий бўлган ҳар бир шахс аҳолининг инқилобий имкониятларидан исломни кенг ёйишда фойдаланар – бу диёр шарқий ўлкаларга жанговар қўшинларни юборадиган ҳарбий база ҳисобланарди. Қутайба ҳам ўсмирлик чоғларидан бошлаб ушбу ҳарбий ҳаракатларда иштирок эта бошлади. У мазкур юришлар давомида ўзининг нақадар шижоатли жангчи эканлигини, беназир етакчилик қобилияти борлигини намойиш қилди. Ўша кезларда Қутайба буюк саркарда Миҳлаб ибн Абу Суфранинг назарига тушиб қолди. Миҳлаб, ўз навбатида, қўмондонликни уддалай оладиган, жанг санъатини яхши эгаллаган кишиларни дарров пайқаш қобилиятига эга эди. У Қутайбанинг ҳам келажакда буюк фотиҳ ва қўмондон бўлиб етишишини англаб етди ва Ироқ волийси Ҳажжож ибн Юсуф ас-Сақафийга Қутайбага алоҳида аҳамият қаратиш лозимлигини тавсия қилди.\nМуҳим иш масъулиятига лойиқ зот\nЎз навбатида Ҳажжож ҳам паҳлавон, шижоатли ҳамда қўшинга етакчилик қила оладиган кишиларни жуда яхши кўрар эди. У Қутайбани ҳар томонлама синаб кўриш мақсадида унга бир нечта муҳим топшириқ берди. Қутайба эса Ҳажжожнинг топшириқларини керагидан ҳам ортиқ қилиб бажариб, унинг ишончини тўлиқ оқлади. Халифа Абдулмалик ибн Марвон даврида Ҳажжож Қутайбани аввал Рай, кейинчалик (милодий 705 йилда) Хуросонга волий қилиб тайинлади. У Шарқ ўлкаларини фатҳ этиш учун Қутайбадан яхшироқ номзодни топа олмаслигини биларди.\nЗеро, бу саркарда қўл остидагиларга нисбатан адолатли, юксак ахлоқли, ҳақиқатгўй, айни пайтда, истеъдодли, қатъиятли ва иродаси мустаҳкам инсон эди. У юзаки камтарликни ёқтирмас, интизомни мустаҳкам сақлар, ҳар қандай ишни маслаҳат ила амалга оширарди. Шунингдек, у шарафга эга адиб ва олим сифатида ҳам танилганди.\nШундай қилиб, бу муҳим ишга Қутайба масъул этиб тайинланди (Хуросон у пайтларда Ироқ ўлкасининг қўл остида эди).\nТуркистонда Ислом чироғи ёқилди\nҚутайба ибн Муслим ўз зиммасидаги вазифани жуда юқори даражада амалга оширди. Айнан унинг тўғри сиёсати, тарғиботи ва меҳнати эвазига Ўрта Осиё туркларининг ҳеч қандай қаршилик кўрсатмай мусулмон бўлишига эришилди. Натижада миллионлаб аҳолининг бу тарзда бирданига мусулмон бўлиш обрўйи фақатгина туркларга тегишли бўлган фазилат сифатида тарихда қолди.\nУ 87 ҳижрийда (милодий 706) Зарафшон водийсини забт этди. Водийнинг энг қадимги шаҳарларидан бири бўлган Пойкентга кириб келди. 89 ҳижрий (милодий 708) йили Марв ва Кешни, 90 ҳижрий (милодий 709) йили Бухорони забт қилади. 93 ҳижрий (милодий 712) йили Хоразм ва Самарқандга борди. 94 ҳижрий (милодий 713) йилнинг баҳорида Шошга, ундан – Фарғона водийсига, то Хитойнинг Қашқар ва Урумчисигача етиб борди.\nҚутайба ибн Муслим қайси шаҳарга кириб келса, аввало, ўша шаҳар халқини Ислом динига даъват қилар эди. Ўз ихтиёри билан Исломни қабул қилганларни рағбатлантирар, ҳар хил имтиёзлар берарди. Масалан, ер солиғидан, ўғилларини суннат қилганларни жизя (жон) солиғидан озод қилган. Бу у зотнинг динни ёйишдаги уддабуронлигидан бўлса, берган имтиёзлари халқпарварлигидан эди.\nҚутайба ва унинг сафдошлари эринмасдан, тинмасдан қабилама-қабила, уйма-уй юриб, халққа Исломни тушунтиришга, уларни диний йўлда ўқитиб-ўргатишга ва алалоқибат Туркистонда Ислом нурининг порлашига эришдилар.\nМисли кўрилмаган ибратли воқеа\nҚутайба ибн Муслимнинг адолатпарварлиги ва халқпарварлиги, ҳар қандай ҳолатда адолат билан иш тутганини тарих манбаларида келтирилган қуйидаги воқеа ҳам яққол намоён этади.\nОдамлар масжидга йиғилишди. Муҳокама бошланди. Мусулмон қози ҳозир бўлди. Эшикбон аъёнлар улуғини чорлади ва уни олдинга ўтқазди. Сўнг Қутайба ибн Муслим чақирилиб, даъвогар ёнига турғизилди. Сўнг қози аъёнга юзланиб, даъвосини арз қилишга амр этди. Аъён: “Бу қўмондонингиз Қутайба ибн Муслим диёримизга огоҳлантиришсиз кирди. Бошқа мамлакатларга эса уч танлов: Ислом ё жизя ёки ҳарбни таклиф қилади. Аммо бизни ҳийла билан босиб олди”, деди.\nҚози Қутайбага юзланди ва: “Бу шикоятга нима дейсан?” — деди.\nҚутайба унга жавоб қилди: “Аллоҳ қозини ислоҳ қилсин! Ҳарб бу ҳийладир. Бу мамлакат ўта қудратли. Фатҳ олдида тўғаноқ бўлиб турганди. Мен билардимки, агар икки томон уришадиган бўлса қонлар анҳор бўлиб оқарди. Аллоҳ мени бу режага йўллади. Бу кутилмаган ишимиз билан мусулмонларни катта зарардан ҳимоя қилдик ва душманимизнинг жонини асрадик. Ҳа, биз уларни фавқулодда ҳолга солдик, лекин уларни қутқардик ва уларга Исломни танитдик!”\nҚози унга: “Эй Қутайба, уларни Исломга ёки жизяга ёхуд ҳарбга чақирдиларингми?” — деди.\nҚутайба жавоб қилди: “Йўқ. Айтган сабабларимга кўра кутилмаганда ҳужум қилдик”.\nШунда қози деди: “Эй Қутайба, сен иқрор бўлдинг. Агар даъво қилинаётган киши айбига иқрор бўлса, муҳокама тугайди. Эй Қутайба, Аллоҳ бу умматга фақат дин туфайлигина нусрат берган. Хиёнатдан сақланиш ва адолатла туриш дин буюкликларидандир. Аллоҳга қасам, биз уйимиздан покиза Ислом динини ёйишлик учун, жидди жаҳд қилиш учун чиққанмиз. Биз ерга эга бўлиш, мамлакатларни босиб олиш ва ноҳақ ундан олий бўлиш учун чиқмаганмиз!”\nСўнг қози башарият тарихидаги энг ажиб ҳукмни чиқарди: “Мусулмон қўшиннинг ҳаммаси Самарқанддан уч кун ичида қандай тез кирган бўлса шундай тез чиқиб кетсин ва шаҳарни ўз аҳлига қайтарсин. Уларга урушга ҳозирланишга фурсат берилсин. Сўнг уларни огоҳлантирсинлар ва Ислом ёки жизя ёхуд ҳарб ўртасида ихтиёр берсинлар. Агар улар ҳарбни танласалар, у ҳолда уруш бўлади. Бу Аллоҳ таоло шариатининг ва Пайғамбари (СОЛЛАЛЛОҲУ алайҳи васаллам) суннатининг татбиқи бўлади”.\nСамарқанд аҳлини ҳайрат чулғаб олди. Қўшин зудлик билан шаҳарни ташлаб чиқа бошлади ва уч кун ўтмай унда бирорта мусулмон қолмади. Каттаю кичик аҳоли шаҳар марказида тўпланди. Улар бўлган ишга ишонмаётган эдилар. Хулқи бундай қавм башарнинг энг яхшиси, унинг қозиси қилган иш мутлақ адолат, ўзининг атболарига бундай ишларни буюрадиган дин ҳақ дин, дея улар ўзаро гаплашишарди. Иш узоқ чўзилмай, Самарқанд аҳли тўла Исломни қабул қилди.\nМусулмон халққа буюк хизмат\nҚутайба ибн Муслим Туркистонда жуда кўп масжидлар, азон айтиш учун миноралар барпо эттирди. Жумладан, Мовароуннаҳр диёридаги биринчи масжидни Бухоро шаҳрида 712 йилда қурдирган. Бухородаги авваллари будда ибодатхонаси, кейинчалик мажусийларинг олов уйи бўлган жойда Моҳирўз масжиди бунёд қилинди. Байкент шаҳрида эса меҳроби билан машҳур, санъат асари бўлган жомеъ масжиди барпо бўлди (ундаги қимматбаҳо тошлар билан безалган нақшли меҳроб яқин атрофдаги масжидларда учрамас эди). Самарқандда ҳам, шаҳар мусулмонларнинг қўлига ўтган куннинг ўзидаёқ, энг чиройли маҳаллалардан бирида масжид қурилишини бошлади. Умуман, Қутайба ибн Муслим ҳазратлари Туркистондаги барча шаҳар ва кўплаб қишлоқларда масжидлар қурдирган. Лекин улар аввал мўғул истилоси, кейин рус истилоси даврида вайрон қилинди.\nҚутайба ибн Муслим ҳазратлари Бухородаги туркларнинг ярмидан кўпининг уйларига мусулмон арабларни меҳмон қилиб жойлаштиргани натижасида мусулмон бўлган туркларнинг араблардан Исломни ўрганиши осонлашганди. Бунинг фойдаси орадан кўп вақт ўтмай билинди — Бухородан кетма-кет исломнинг йирик олимлари чиқа бошлади.\nҚутайба ибн Муслим ҳазратлари янги мусулмонларни намозга тортиш учун мукофот ҳам жорий қилганди. Жума кунлари жарчиларга баланд овоз билан “Жума намозини ўқиганларга икки дирҳам пул берилади” дея жар солдирди. Фақир-фуқаро бу пулни олиш учун тўда-тўда бўлиб масжидларга келишарди.\nБуюк ислом олими Абдулҳаким Арвосий ҳазратлари:\n“Туркистон оташпараст эди. Бу ерга Қутайба ибн Муслим Ислом динини олиб келди”.\nИсмоил Ҳаққий (р-ҳ.)нинг “Тафсир ул-Рух ул-Баён” китобидан:\n“Қутайба ибн Муслим ҳазратлари Жайҳунга етганида бирга келган аскарларига қарата: “Эй биродарлар! Қалбингизда заррача дунё (бир шаҳарни босиб олиш, бойлик ортириш, инсонларга зулм қилиш) умиди бўлса, шу ерда қолинг, қалбингизда Аллоҳ таъолонинг розилиги ва унинг динини етказиш бўлса, менга эргашинг деб, “Парвардигор, ўзинг гувоҳсан, бизларнинг қалбимизда заррача дунё умиди бўлса, шу дарёда чўктиргин, қалбимизда фақат сенинг динингни етказиш бўлса, бизларга шу дарёдан нажот бергин” деб дуо қилдилар ва дарёга от солдилар. Бутун аскарлари билан дарёдан саломат чиқдилар”.\nИнтернет манбалари1 асосида, исломшунос Обираҳмат АБДУЛҒАНИЙ таҳрири остида тайёрланди.\nМанбалар рўйхатини тўлиқ кўрсата олмаётганимиз учун муаллифлардан узр сўраймиз.\n2019-02-05 09:39:00 | 1187 | 0 |\nҚутайба инб Муслим\n2019-02-22 15:16:50 1127 0\n2019-02-04 14:41:44 902 0\n2020-09-14 11:36:38 728 0\n“БУГУНГИ ШАРОИТ БОР ИМКОНИЯТДАН САМАРАЛИ ФОЙДАЛАНИШНИ ТАҚАЗО ЭТАДИ...”\n2020-04-04 14:29:58 1034 0\n2018-12-28 20:25:33 948 0\n2019-03-16 18:59:49 821 0


Рамазон суҳбатлари (сўнгги кун)\n8914 Ўқиш режими + -\nАссалjму алайкум ва рfҳматуллоҳи ва барокатуҳ\nРамазонга етказиб, бизга марҳамат кўрсатган Аллоҳ таолога ҳамду санолар бўлсин! Расулуллоҳ соллаллоҳу алайҳи васаллам амаллар уларнинг охирига (якунига) кўра баҳоланишини айтиб ўтганлар. Ҳайит байрамига тайёргарлик кўрар эканмиз, бу муқаддас ойни ҳурматини жойига қўйиб кузатаётганимизга амин бўлишимиз керак.\nРамазон ойининг кириб келиши билан қалбларимиз севинчга тўлган эди. Бу ойда раҳмат ичига ғарқ бўлган ҳолда яшадик. Аллоҳ таоло ризқларимизга, амалларимизга барака берди. Шайтонларни занжирбанд қилиб, ўзига итоат қиладиган бандаларига янада тақволарини зиёда қилишликлари учун имконият яратиб берди. Жаннат дарвозаларини очиб қўйди. Мўмин ва мўминалар солиҳ амаллари билан ўзларининг жаннатдаги қасрларини бунёд қилишга бел боғладилар.\nРамазон ойининг кетиши билан қалбларимиз маҳзун. Алвидо, алвидо? дея кузатмоқдамиз. Энди бу ойга қайта етармиканмиз? Шайтонлар озод қилиниб яна ўз бузғунчиликларини халқ ичида ёйсалар, бу тузоқлардан омон бўлишлик учун яккаю-ягона роббимиздан паноҳ сўраймиз.\nКўпчилигимиз рамазондан кейин нафсларимиз хоҳишларига берилиб кетамиз. Шайтон кўзларимизга қиймати пашшанинг қанотичалик қадрга эга бўлмаган нарсаларни жилвалантириб кўрсатади. Азиз биродарим! Рамазон қалбларимизни тақво неъмати билан сийлади, энди бу неъматни ўзимиз билан олиб қолиш ёки йўқотиш ўз нафсларbмизга боғлиқ. Унутмайлик: тақво эгалари учун абадий жаннат ҳозирлангандир ва у ерда абадий қолинади. У ерда машаққат, озорлар ва ўлим йўқ.\nКелинг, бугун сиз, азизаларимиз билан Рамазондан кейин ҳам ушбу муборак ойда одатланиб борган хайрли амалларни бардавом бўлиши ҳақида суҳбатлашсак.\n«Мўминнинг нажоти» ҳамда «Открытое послание» китобларининг тақдимоти (видео лавҳа)\nРамазон табриги islom.uz архивидан\nАллоҳ таоло бандаларига ҳаёти ва фаолияти учун ризқ улашади. Аммо уни ҳар бир одамга Ўзи хоҳлаганича беради. Банданинг вазифаси ана ўша берилган ризқни ҳалол ва давоми...\n01:09 / 23.03.2017 1916\n03:58 / 23.06.2017 1678\n«Энг матонатли қория» мукофоти совриндори\n04:29 / 02.05.2018 1110\nТадқиқотчи Слиман Зегидурнинг Маккада ҳожиларнинг кундалик ҳаёти китоби 2008 йил пайдо бўлди. У ҳаж амалларини бажарилишининг гувоҳи бўлиб, ҳаж давоми...\n14:00 / 24.08.2019 652\n11:17 / 14.01.2020 130828


OzodDayjest: Меҳрибонлик уйи тарбияланувчиларини зўрлаганлар судланмоқда\n2012 йили жиноят ишлари бўйича Наманган туман суди ҳукми билан бир неча йилга озодликдан маҳрум этилган П.Шожалилов амнистия актига кўра анча аввал озод этилиши керак эди (“Ҳуқуқ”, 17 май). Аммо масъулларнинг айби билан яна бир неча йил панжара ортида қолиб кетди. Маҳкумнинг яқинлари Наманган вилоят ИИБ раҳбариятига амнистия акти нега қўлланмаётгани хусусида ариза ёзган. Аммо ИИБ “П.Шожалиловга нисбатан 1998 йилда амнистия акти қўлланган” деган мазмунда жавоб берган. Орадан бир неча йил ўтган. П.Шожалиловнинг яқинлари бу гал прокуратурага мурожаат қилган. Ўрганишлар асносида ИИБ масъуллари хато қилгани аниқланган. П.Шожалилов 1998 йилда жиноят қилмаган, табиийки, унга амнистия қарори ҳам қўлланмаган. 1998 йилдаги амнистия акти эса у билан исм-шарифи бир бўлган бошқа ватандошга қўллангани маълум бўлди. Шу тариқа маҳкум бир неча йил кечикиб озодликка чиққан. Унга нисбатан товон пули берилганми-йўқми, бу борада хато қилган масъуллар жазоланганми-йўқми, бу масалаларга ойдинлик киритилмаган.\nМарғилон шаҳридаги 1-сонли меҳрибонлик уйининг ҳимоясиз тарбияланувчиларини зўрлаган, уларга нисбатан бузуқ ҳаракатлар содир этган ва жисмоний қийноқ қўллаган шахсларга қарши суд жараёни давом этмоқда. Бу ҳақда жиноят ишлари бўйича Фарғона вилоят суди раиси Муроджон Мирзажонов “Даракчи” нашрига маълум қилган. Меҳрибонлик уйи директори К.Якубов, унинг ўринбосари С.Усмонов, бош ҳисобчи А.Саидкамолова, бир неча тарбиячи ҳамда бошқа масъул ходимлар айбланувчи сифатида жавоб бермоқда. Тергов жараёнида уларга Жиноят кодексининг 115 (аёлни ўз ҳомиласини сунъий равишда туширишга мажбурлаш), 110 (вояга етмаган ожиз аҳволдаги шахсни қийнаш), 128 (ўн олти ёшга тўлмаган шахс билан жинсий алоқа қилиш), 129 (ўн олти ёшга тўлмаган шахсга нисбатан уятсиз-бузуқ ҳаракатлар қилиш) моддаларида кўзда тутилган айбловлар қўйилган. Меҳрибон уйи масъуллари ахлоқий жиноятлардан ташқари ҳукумат ва халқаро ташкилотлар ажратган хайрия маблағларини ўзлаштиришда ҳам айбланмоқда.


САМАРАЛИ ҲАМКОРЛИКНИНГ МУҲИМ АСОСИ\nЕвропада хавфсизлик ва ҳамкорлик ташкилотининг Демократик институтлар ва инсон ҳуқуқлари бўйича бюроси (ЕХҲТ ДИИҲБ) яқинда ўз расмий сайтида 2021 йил 24 октябрь куни бўлиб ўтган Ўзбекистон Республикаси Президенти сайловида ДИИҲБ сайловни кузатиш бўйича миссиясининг якуний ҳисоботини эълон қилди. Шу муносабат билан ЕХҲТ ДИИҲБ делегациясининг Ўзбекистонга ташрифи кутилмоқда.\nТавсия, ташриф ва тақдимот\n2021 йилда бўлиб ўтган Ўзбекистон Республикаси Президенти сайлови миллий сайловлар тарихида илк бор ЕХҲТ ДИИҲБ, ЕХҲТ Парламент Ассамблеяси ва Европа Парламенти томонидан кузатиб борилди. Сайлов куни ЕХҲТ Парламент Ассамблеяси ва Европа Парламенти делегациялари ДИИҲБ миссиясига қўшилди, шу тариқа 44 мамлакатдан 365 кузатувчидан иборат халқаро сайловни кузатиш миссияси шаклланди.\nПрезидент сайловини кузатиш учун ЕХҲТ Парламент Ассамблеяси илк бор 27 мамлакатдан 100 нафар парламентарий ҳамда ЕХҲТ Парламент Ассамблеяси президенти ва бош котибидан иборат нуфузли делегациясини юборди. Европа Парламенти делегацияси эса Ўзбекистонда сайловни кузатишда биринчи марта иштирок этди.\nЕХҲТ ДИИҲБ методологиясига мувофиқ, бюронинг сайловни кузатиши натижалари бўйича фаолияти бевосита сайловдан кейинги даврда амалга оширилади. Бу борада сайловдан кейинги ўзаро ҳамкорлик учта асосий йўналиш, яъни ДИИҲБ якуний ҳисоботини эълон қилиш ва уни тақдим этиш ҳамда таклиф қилинган тавсиялар асосида кейинги ишларни давом эттиришни қамраб олади.\nЖорий йилнинг 22 апрелида ЕХҲТ ДИИҲБ ўз расмий сайтида 2021 йили бўлиб ўтган Ўзбекистон Республикаси Президенти сайловида ДИИҲБ сайловларни кузатиш бўйича миссиясининг якуний ҳисоботини эълон қилди.\nЯкуний ҳисобот тақдимоти тавсияларни амалга ошириш бўйича кейинги ишларда иштирокчи давлатларга кузатувдан кўмаклашишга ўтишнинг самарали механизми ҳисобланади. Якуний ҳисоботни иштирокчи давлатга юбориш орқали ДИИҲБ ўз ҳисоботини жойида тақдим этиш ва тавсияларини муҳокама қилиш учун ушбу мамлакатга ташриф буюришга тайёрлигини билдиради.\nОдатда якуний ҳисоботни тақдим этувчи бюро делегациясига сайловни кузатиш бўйича тегишли миссия раҳбари, раҳбарият аъзоси ёки ДИИҲБ директори бошчилик қилади. Мамлакатга бундай ташриф сайлов тугаганидан кейин 3-9 ой ўтгач амалга оширилади.\nТашриф давомида якуний ҳисобот қатор мас ъул шахсларга расман тақдим этилиб, унда келтирилган хулоса ва тавсиялар муҳокама қилинади. Икки томонлама, парламентарий учрашувлар, брифинглар, давра суҳбатлари ўтказилиши ҳам мумкин.\nБундай ташрифлар расмийлар билан самарали мулоқот, айрим масалаларга ойдинлик киритиш ва ДИИҲБ тавсиялари бўйича ҳамкорликда бажарилиши мумкин бўлган чора-тадбирларни муҳокама қилиш имконини беради.\nСайловнинг ҳуқуқий-меъёрий асослари бўйича миллий қонунчиликка оид шарҳлар ва эксперт хулосаларини тайёрлаш, экспертлар учрашувлари ва давра суҳбатларини ташкил этиш, техник маслаҳатлар бериш ҳам шулар жумласидандир.\nТакомил ва тараққиёт\nЯкуний ҳисобот сайлов соҳасида ЕХҲТ ДИИҲБ билан мулоқот ва самарали ҳамкорликни давом эттириш учун муҳим асосдир.\nЧунки ҳисоботнинг асосий қисмларидан бири — бўлажак сайловларни ўтказишнинг ҳуқуқий асослари ва амалиётини такомиллаштиришга қаратилган тавсиялар. Улар сайловни ташкил этиш учун масъул органлар, давлат ҳокимияти ва бошқаруви органлари ҳамда сиёсий партиялар, оммавий ахборот воситалари, фуқаролик жамияти ва бошқа манфаатдор идоралар томонидан кўриб чиқилиши учун мўлжалланган.\nОдатда тавсиялар ЕХҲТ мажбуриятлари ва бошқа халқаро мажбуриятлар ва стандартларни ҳисобга олган ҳолда қандай ўзгартиришлар киритиш мумкинлиги бўйича таклифларни ўз ичига олади. Улардан баъзилари амалдаги қонунчиликка ўзгартиришлар киритишга, бошқалари сайлов ўтказиш амалиётини янада такомиллаштиришга қаратилган бўлиши мумкин.\nЎзбекистоннинг ДИИҲБ билан сайлов жараёнидаги ўзаро ҳамкорлиги тобора мустаҳкамланиб бораётганини алоҳида таъкидлаш зарур. Бюро миссияси 1999 йилдан буён мамлакатимизда ўтказилган Президент ва парламент сайловларида кузатувчи сифатида иштирок этиб келмоқда. Бу, ўз навбатида, Ўзбекистонда сайловларни мамлакатимиз сайловлар соҳасида олган мажбуриятлар, умумэътироф этилган тамойиллар ва энг илғор амалиёт асосида адолатли, ҳалол ва шаффоф ўтказишга хизмат қилмоқда.\nСамарали ҳамкорлик борасида миллий сайлов тизимини янада демократлаштириш, сайлов қонунчилиги ва амалиётини умумэътироф этилган халқаро демократик сайлов стандартларига уйғунлаштириш орқали фуқароларнинг сайлов ҳуқуқларини янада кенгроқ ва тўлароқ таъминлашга алоҳида эътибор қаратилмоқда.\nБу борада ЕХҲТ ДИИҲБ миссиясининг ҳар бир сайлов натижалари бўйича якуний ҳисоботида ўз аксини топган тавсияларининг мақбуллари Ўзбекистон сайлов қонунчилиги ва амалиётига имплементация қилиниб, сайловга оид миллий ҳуқуқий база такомиллаштирилмоқда.\nЎтган вақт мобайнида Ўзбекистон ДИИҲБ сайловларни кузатиш бўйича миссиясининг қатор тавсияларини амалга оширди. 2018-2019 йилларда сайловга оид қонунлар ва қонуности ҳужжатлар тизимлаштирилиб, ягона Сайлов кодексига бирлаштирилгани, сайлов жараёнига ахборот-коммуникация технологиялари тобора кенг жорий этилгани каби кўплаб ўзгаришлар бунинг ёрқин далилидир.\nМарказий сайлов комиссияси мувофиқлаштирувида ҳамда манфаатдор вазирлик ва идоралар, фуқаролик жамияти институтлари иштирокида сайлов қонунчилиги ва амалиётини миссиянинг 2019 йилги парламент сайлови бўйича якуний ҳисоботи асосида янада такомиллаштириш юзасидан изчил ишлар олиб борилди.\nЯкуний ҳисоботда ЕХҲТ ДИИҲБ Ўзбекистонга сайлов жараёнини такомиллаштиришда ёрдам кўрсатишга тайёрлигини изҳор этиб, ўттиз иккита тавсияни тақдим этганди.\nМиссиянинг якуний ҳисоботидаги тавсияларни таҳлил қилиш ва умумлаштириш, Ўзбекистоннинг сайлов қонунчилиги ва амалиётида қўллаш учун мақбул тавсияларни миллий қонунчиликка имплементация қилиш учун бир қатор ташкилий-амалий чора-тадбирлар амалга оширилди.\nДавлатимиз раҳбари Олий Мажлисга 2020 йил 29 декабрдаги Мурожаатномасида 2021 йилда бўлиб ўтадиган Президент сайлови муносабати билан Марказий сайлов комиссиясига бўлажак сайловни миллий қонунчилик ва умумэътироф этилган халқаро демократик тамойиллар асосида юқори даражада ташкил этишга алоҳида эътибор қаратиш зарурлигини таъкидлаган эди.\nШу билан бирга, Мурожаатномада сўнгги сайловда халқаро кузатувчиларнинг мақбул тавсияларини миллий қонунчилик ва амалиётга татбиқ этиш бўйича ишларни давом эттириш зарурлиги қайд этилди. Мазкур устувор вазифалар 2021 йилга мўлжалланган Давлат дастурида батафсил ифодасини топди.\nБу борада 2021 йил мобайнида миллий сайлов қонунчилигини халқаро сайлов стандартларига янада уйғунлаштириш, миссиянинг якуний ҳисоботидаги тавсияларни амалга ошириш ва амалиётга жорий этиш борасида сайлов қонунчилигини такомиллаштиришга оид иккита муҳим қонун қабул қилинди.\n2021 йил 8 февралда қабул қилинган “Сайлов қонунчилиги такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги қонун билан Ўзбекистон Конституция сига, “Референдум якунлари ҳамда давлат ҳокимияти ташкил этилишининг асосий принциплари тўғрисида”ги конституциявий қонунга, “Сиёсий партияларни молиялаштириш тўғрисида”ги қонунга ҳамда Сайлов кодексига қатор ўзгартиш ва қўшимчалар киритилди.\n2021 йил 31 май куни имзоланган “Ўзбекистон Республикасининг Сайлов кодексига ўзгартиш ва қўшимчалар киритиш тўғрисида”ги қонунга мувофиқ Сайлов кодексининг ўн битта моддасига ўзгартиш ва қўшимчалар киритилди.\nШунингдек, бюронинг якуний ҳисоботида баён этилган тавсияларнинг ижросига бевосита дахлдор бўлган бошқа бир қатор қонунчилик ҳужжатлари қабул қилинганини ҳам қайд этиш зарур. Жумладан, 2020 йил 15 октябрда “Ногиронлиги бор шахсларнинг ҳуқуқлари тўғрисида”ги қонун қабул қилинди ва 2021 йилнинг январь ойидан кучга кирди.\n“Ўзбекистон Республикасининг Жиноят, Жиноят-процессуал кодексларига ҳамда Ўзбекистон Республикасининг Маъмурий жавобгарлик тўғрисидаги кодексига ўзгартиш ва қўшимчалар киритиш ҳақида”ги қонун 2020 йилнинг 15 декабрида қабул қилинди. Унда туҳмат ва ҳақорат қилишга оид жиноий жазони либераллаштириш назарда тутилган, озодликдан маҳрум этиш жазоси бекор қилинди.\n“Ногиронлар ҳуқуқлари тўғрисидаги конвенцияни (Нью-Йорк, 2006 йил 13 декабрь) ратификация қилиш ҳақида”ги қонун 2021 йилнинг 7 июнь куни қабул қилинди.\nБюро тавсиялари ижросининг лозим даражада бажарилишида Президент сайловига тайёргарлик кўриш ва уни ўтказиш бўйича Марказий сайлов комиссияси томонидан ишлаб чиқилган янги таҳрирдаги норматив-ҳуқуқий ҳужжатлар ҳам муҳим аҳамият касб этди. Мазкур низом ва йўриқномаларда якуний ҳисоботдаги бир қатор муҳим тавсиялар инобатга олинган.\nШундай қилиб, ЕХҲТ ДИИҲБнинг парламент сайлови бўйича якуний ҳисоботда қайд этилган 32 тавсиясидан 21 таси қабул қилинди.\nДавлатимиз раҳбари имзолаган “2022-2026 йилларга мўлжалланган Янги Ўзбекистоннинг тараққиёт стратегияси тўғрисида”ги фармон ва “Инсон қадрини улуғлаш ва фаол маҳалла йили” Давлат дастурида сайлов қонунчилиги ва амалиётини янада такомиллаштириш чоратадбирларини амалга ошириш назарда тутилган. Булар Сайловчилар ягона электрон рўйхати ва Сайлов жараёнларини бошқариш ахборот тизимини такомиллаштириш ҳамда миллий сайлов тизимининг нуфузини янада оширишдан иборат.\nМарказий сайлов комиссиясида айни пайтда Ички ишлар вазирлиги, Кадастр агентлиги, Давлат персоналлаштириш маркази ва бошқа манфаатдор вазирлик ҳамда идоралар вакилларидан, шунингдек, МСКнинг хорижий сайлов органлари фаолиятини ташкил этиш амалиётини ўрганувчи ходимларидан иборат ишчи гуруҳлар фаолият юритмоқда. Бундай тизимли ишлар самарасида сайлов қонунчилигини такомиллаштириш бўйича таклифлар ва тегишли норматив-ҳуқуқий ҳужжатлар ишлаб чиқилади.\nШу тариқа, ўтган сайлов кампаниялари ва уларга ДИИҲБнинг сайловларни кузатиш бўйича миссиялари, бошқа халқаро ҳамда хорижий экспертлар томонидан берилган баҳолар Ўзбекистонда миллий демократик сайлов тизими шаклланиши ва ривожланишига сезиларли таъсирини кўрсатмоқда. Натижада ҳар бир сайлов кампания сига берилган эътирофларда мамлакатимизда сайловни ташкил қилиш ва ўтказиш борасида муайян муваффақиятлар қайд этилмоқда.\nХусусан, ЕХҲТ ДИИҲБнинг 2021 йилги сайлов бўйича якуний ҳисоботида сайлов Ўзбекис тон Президенти ташаббуси билан ижтимоий ва иқтисодий, сиёсий ва ҳуқуқий соҳаларда “Янги Ўзбекистон” шиори остида амалга оширилаётган ислоҳотлар стратегиясини амалга ошириш жараёнида ўтгани алоҳида қайд этилган. Эътироф этилганки, Ўзбекистон сўнгги йилларда сайловга тайёргарлик кўриш ва уни ўтказиш жараёнида салмоқли ютуқларни қўлга киритган, сайлов қонунчилигида туб ислоҳотларга эришган. Бу ЕХҲТ ДИИҲБ томонидан таклиф этилган тавсияларни имплементация қилишга йўл очган.\nМарказий сайлов комиссиясининг Президент сайловига тайёргарлик кўриш ва уни ўтказиш борасидаги фаолиятига юксак баҳо берилган. CОVID-19 билан боғлиқ муаммоларга қарамай, Марказий сайлов комиссияси ўз фаолиятини юксак ташкилий даражада, сифатли ва қонунчиликда белгиланган муддатларда самарали ташкил этгани таъкидланган.\nСайлов кампаниясининг очиқ ва ошкора ўтказилганига, имконияти чекланган шахслар учун қулай шарт-шароитлар яратиш борасидаги чора- тадбирларга ҳам ижобий баҳо берилган.\nСайловчилар фаоллигини ошириш бўйича кампания тўққиз тилда олиб борилгани, шунингдек, сайлов қонунчилиги ва Марказий сайлов комиссияси қарорларига дахлдор барча материаллар ўзбек, рус ва қорақалпоқ тилларида эълон қилиб борилгани, бундан ташқари, интернетда қозоқ, қирғиз, тожик ва туркман тилларида тарқатилгани ва бошқа бир қатор ҳолатлар қайд этилди.\nЯкуний ҳисоботда сайлов жараёнлари билан боғлиқ айрим камчиликлар ҳам кўрсатиб ўтилган. Марказий сайлов комиссияси фикрича, улар қонунчилик томонидан тартибга солиш амалиё тининг ўзига хос жиҳатлари, ҳудудий, миллий ва маданий шарт-шароитларни ҳисобга олганда, камчилик бўлмаслиги ҳам мумкин.\nЕХҲТ ДИИҲБ сайлов жараёнларини янада такомиллаштиришда Ўзбекистонга ҳар томонлама ёрдам беришга тайёр эканини билдириб, якуний ҳисоботда йигирма тўртта тавсияни таклиф этган.\nШу муносабат билан якуний ҳисоботни батафсил таҳлил қилиш, унда келтирилган тавсия ларни ўрганиш ҳамда уларни қўллаш бўйича таклифлар ишлаб чиқиш учун идоралараро ишчи гуруҳ ташкил этилди. Ушбу ишчи гуруҳга сайлов жараёнининг барча иштирокчилари, экспертлар ва мутахассислар, сиёсий партиялар вакиллари, фуқаролик жамияти институтлари, олимлар ва амалиётчилар жалб этилди.\nЯкуний ҳужжатни ўрганишга БМТнинг Тараққиёт дастури, Сайлов тизимлари халқаро фонди, ЕХҲТнинг Лойиҳалар бўйича координатори каби халқаро ташкилотлардан экспертлар жалб қилинган бўлиб, улар мазкур ҳисоботни БМТ, ЕХҲТ универсал ҳужжатлари ва демократик ҳамда эркин сайловлар стандартларини белгиловчи халқаро ҳуқуқнинг бошқа ҳужжатлари билан қиёсий таҳлил қилиш, шунингдек, халқаро амалиёт билан таққослаштиришда ёрдам бермоқда.\nТавсиялар ЕХҲТ ДИИҲБдан ташриф буюрадиган делегация билан ҳамкорликда ҳар томонлама кўриб чиқилади. Натижаси бўйича Ўзбекистонда сайлов қонунчилигини такомилаштириш, сайлов амалиёти самарадорлигини ошириш, хусусан, 2022-2026 йилларга мўлжалланган Янги Ўзбекис тоннинг тараққиёт стратегиясида белгилаб берилган устувор вазифаларни бажариш доирасида таклифлар ишлаб чиқилади.\nХулоса ўрнида таъкидлаш лозимки, Ўзбекистонда ЕХҲТ ДИИҲБ тавсияларини бажариш борасида зарур имкониятлардан самарали фойдаланиш бўйича кўплаб ишлар амалга оширилди ва оширилмоқда. Бу эса, ўз навбатида, мамлакатимиз демократик тараққиёт учун халқаро стандартларга жавоб берадиган сайлов соҳасидаги илғор тажрибаларни татбиқ этишга хизмат қилади.


БИЗ АЛБАТТА БИЛИМДОН ВА БАХТЛИ БЎЛАМИЗ - Ўзбекистон овози газетаси\nБИЗ АЛБАТТА БИЛИМДОН ВА БАХТЛИ БЎЛАМИЗ\nҲар гал Биринчи Президентимиз Ислом Каримов ҳақида гап кетса, аввало, кўз ўнгимга у кишининг самимий, нурли чеҳраси келади. Сўнгра биз ёшларга қарата ҳаяжон ва фахр-ифтихор билан айтган сўзлари келади. Қайси байрам ёки анжуман бўлмасин, Биринчи Президентимиз албатта ёшлар ҳақида тўлқинланиб, «Ўзбекистоннинг барча болалари менинг болаларим», деб биз ёшларга ўз меҳрини изҳор этарди. Амалда ҳам ёшларга беқиёс ғамхўрлик ва эътибор кўрсатарди.\nМамлакатимизда қанчалаб замонавий мактаблар, жумладан, мусиқа мактаблари, лицей ва коллеж бинолари, спорт кошоналари Биринчи Президентимиз ташаббуси билан бунёд этилди. Айниқса, истеъдодли ёшларни қўллаб-қувватлашга катта эътибор қаратилди. Президент стипендияси, Ниҳол мукофоти, Зулфия номидаги давлат мукофотининг таъсис этилиши бунинг исботидир.\nБиринчи Президентимиз биз ёшларни илм-фан, санъат ва спорт соҳасида эришган ютуқларимизни кўриб, ниҳоятда хурсанд бўлар эди. «Ҳеч кимдан кам эмасмиз ва кам бўлмаймиз», деб ишонч, ғурур билан таъкидларди.\nУ кишининг бир гаплари ҳеч ёдимдан чиқмайди. Катта бир тадбирда сўзлаётиб, болаларимизнинг билимга интилиши, кўзи ёниб турганини кўриб, шундай қувонаманки, худдики менда қанот пайдо бўлгандек бўлади, деган эди. Бу каби фахр-ифтихорли сўзларни кўп эшитардик, қалбимиз қувончга тўларди, ўзимизга бўлган ишончимиз ортарди. Тўғрисини айтганда, Биринчи Президентимиз биз ёшлар ҳақида такрор ва такрор айтган сўзлари дилимизда муҳрланиб қолган. Болаларим, маррани баланд олинглар, деган сўзларини биз кўп муҳокама қилиб, хулоса чиқариб олишга интилардик. «Маррани баланд олинглар», деган даъватларини катта-катта орзу ниятлар билан яшаш керак, деб тушунардик. Биз қандай улуғ зотларнинг авлоди эканимизни доим эслатиб, уларга муносиб бўлишга бизни даъват этардилар.\nБизни катта марраларга чорлаётган яна бир туйғу борки, у ҳам Биринчи Президентимиз ўгитлари билан боғлиқ. У киши доим фарзандларимиз биздан кўра кучли, билимли, доно ва албатта, бахтли бўлишлари шарт, деб таъкидларди. Биз бугун бу сўзларни ўзимизга васият сифатида қабул қиламиз, аъло ўқишга, малакали мутахассис бўлиб етишишга ҳаракат қиламиз. Биз албатта билимдон ва бахтли бўламиз!\nИнглиз тили ва адабиёти факультети 3-курс талабаси.


100 миллион нима бўлибди?! Сайёрамиздаги энг қиммат трансферлар (“Топ-10”)\n3 январь, 2021, 18:34\nТеглар:Роналду | Неймар | Погба | Гарет Бэйл | Эден Азар | Гризманн | Жоау Фелиш | Усман Дембеле | Килиан Мбаппе\nSPORTS.uz футбол тарихидаги энг катта суммадаги трансферларни ёдга олади.\nБир неча кун аввал, футбол оламида қишки трансфер ойнаси очилди. Клублар ўзлари истаган футболчилар билан музокара ўтказишни бошлаб юборди. Биз эса, футбол оламидаги энг катта сумма эвазига амалга ошган трансферларни ёдга оламиз.\nТрансфер суммаси: 101 миллион евро\nТрансфермаркт сайтининг маълум қилишича, уэльслик ҳужумчи 100 миллион еврога баҳоланган илк футболчи саналади. Бундан 7 йил илгари Мадрид клуби Бэйлни «Тоттенхэм»дан сотиб олган эди. Ҳатто Роналду учун (94 млн) ҳам, клуб бундай катта пул тўламаган эди. Эътиборлиси шундаки, Гарет дарров жамоанинг асосий таркиб футболчисига айланди ва мухлисларни хурсанд қилишни бошлаб юборди. Ўзининг илк мавсумида 22 та гол ва 19 та ассистни ўз ҳисобига ёздириб қўйди. Афсуски, бугунги кунда унинг ишлари кўнгилдагидек, деб бўлмайди.\n«Реал»дан «Манчестер Юнайтед»га\nТрансфер суммаси: 105 миллион евро\n2019 йилнинг август ойида «қизил иблислар» «Ювентус» ярим ҳимоячиси учун 105 миллион евро сарф этди. Қизиғи шундаки, бундан 7 йил илгари «Юнайтед» Погбани текинга қўйиб юборган эди. Поль «туманли альбион»даги илк мавсумида ажойиб натижа қайд этди, аммо кейин ўйинида пасайиш кузатилди. Ҳозир ҳам шу жараён давом этмоқда.\nТрансфер суммаси: 115 миллион евро\n«Реал» катта трансферларни амалга ошириши билан бошқа жамоалардан ажралиб туради. Афсуски, бундай «катта» трансферларнинг барчаси ҳам омадли чиқавермайди. Эден Азарни ҳам бемалол ана шундай ўринсиз харид десак, адашмаган бўламиз. Бельгиялик вингер Мадридда жароҳат ва ортиқча вазн муаммоси билан курашиш билан банд. Ҳозирча, «қаймоқрангилилар» сафида «Челси»даги Азарни кўрганимиз йўқ. Катта эҳтимол билан кўрмасак ҳам керак...\nТрансфер суммаси: 120 миллион евро\nРоналдунинг «Реал»дан кетиб қолишига мухлислар охиригача ишонмаганди. Кетгач эса, Мадрид кўчалари ҳувуллаб қолгандек бўлди. «Эл-класико» ўз имижини йўқотди. «Реал» узоқ йиллик етакчисидан айрилди, «Ювентус» эса, бу трансфердан фақат ютди. Ўзининг 35 ёшида ҳам “Криш” барчани ҳайратда қолдиришда давом этмоқда.\nГризманн бир неча йиллар давомида «Атлетико»нинг «юраги»га айланди, бироқ 2019 йилда «Барселона»дан келиб тушган таклифга рози бўлди. Кулгили томони шундаки, бу трансфер амалга ошгач, икки томон ҳам норози бўлиб қолди. Мадрид клуби ўз етакчисидан айрилганидан, «Барселона» 120 миллион евро нишонга тегмаган ўққа айланганидан ранжиди. Антуан эса, ўзи учун майдонда янги позициялар излаш билан банд. Каталония супер клубида мураббийлар ўзгариши ҳам французга қўшимча имконият тақдим этгани йўқ. Шунга қарамай, Гризманн «Барселона» учун муҳим ўйинчи бўлишга қодир эканлигига ишонмоқда.\nТрансфер суммаси:127 миллион евро\nГризманнинг трансферидан келиб тушган 120 миллионга «матрасчилар» яна 7 миллион евро қўшиб Фелишни сотиб олди. 19 ёшли йигит учун Мадрид клуби бундай катта суммани сарфлагани мухлисларда қизиқиш уйғотгани рост. Фелиш ўзининг Мадриддаги илк мавсумида бироз кўринмай қолди. Жорий мавсумдан эса, секин-аста катта саҳнага чиқиб келмоқда. Ноябрь ойида уни Ла Лиганинг энг яхши футболчиси, деб топишди. Сарфланган пуллар эса, тез орада ўзини оқлаши турган гап.\n«Боруссия Д»дан «Барселона»га\nТраснфер суммаси: 130 миллион евро\n2016 йилда Дортмунд клуби «Ренн»дан Дембелени 15 миллион евро эвазига харид қилган эди. Орадан бир йил ўтиб, немислар «Барселона»га уни 130 миллион еврога сотиб юборди. Дембеле Каталонияга кўчиб ўтгач, жароҳатларга ўралашиб қолди. Боз устига, энди спорт формасини тиклаган пайтда жамоанинг ички ҳолати жуда ёмон аҳволда қолмоқда. Шунга қарамай, клуб Дембелени қўйиб юбормоқчи эмас. Футболчининг ўзи ҳам охиргача кураш олиб бормоқчи.\nТрансфер суммаси: 145 миллион евро\nБразилиялик ярим ҳимоячи бугунги кунда «Барселона» тарихидаги энг қиммат футболчи бўлиб турибди. 2018 йилда Коутиньо учун Каталония супер клуби 145 миллион евродан воз кечди. Ачинарлиси шундаки, у Эрнесто Вальверденинг ўйин схемасидан ўзи учун қулай жой топилмагани учун захирага михланиб қолди. Уни «Бавария»га ижара бериб юборишди. Коутиньо ЕЧЛни ютди ва ғолиб сифатида Каталонияга қайтди. Бу пайтда жамоа бошқаруви Роналд Куманга ўтган эди. Голландиялик мураббий ҳам Коутиньо учун қулайроқ позицияни бўшатиб бергани йўқ. Тўғриси, Фелиппенинг трансфер клуб тарихидаги энг ёмонларидан бирига айланиб бўлди.\n2018 йилнинг июль ойида Париж супер клуби 20 ёшли Килиан учун 145 миллион евро тўлади. Эътиборлиси шундаки, ушбу қарор ўзини ортиғи билан оқлади. Мбаппе келажаги порлоқ йигитчадан мега юлдузга айланиб бормоқда. Унинг ўйинларида барқарорлик мавжуд. У жанжалкаш эмас, ортиқча ўзига бино қўймаган. Ўз устида тинмай ишлаб келмоқда. Умуман олганда, Килиан яқин келажакда «Олтин тўп»ни қўлга киритиши мумкин бўлган номзодлардан бири. Унинг ПСЖ билан шартномаси 2022 йилда якун топади. Футболчи ҳозирча, ўз келажаги борасида фикр билдирганича йўқ. Шунга қарамай, хориж нашрлари уни «Ливерпуль» ёки «Реал Мадрид» сафига бориб қўшилиши ҳақида ёзишмоқда.\nТрансфер суммаси: 222 миллион евро\nЖуда узоқ давом этган музокаралардан сўнг, «Барселона» ўз юлдузини ПСЖга сотиб юборишга рози бўлди. Шундай қилиб 2017 йилнинг ёзида Неймар 222 миллион евро эвазига Париж жамоаси аъзосига айланди. Бу трансфер кўплаб мутахассислар томонидан спорт оламидаги энг улкан воқеа, деб тан олинди. Неймар ўзи билан биргаликда ПСЖга гранд номини олиб келди. Ўтган мавсумда жамоа ЕЧЛ финалида иштирок этди, бироқ уни бой берди. Шунга қарамай, бразилиялик футболчининг трансферидан ПСЖ фақат ва фақат фойда кўрди десак, адашмаган бўламиз. Тўғри, совринлар кўп бўлмади, бироқ “Нейа” Париж клубининг бутун дунёдаги имижини кўтариб берди. Бугунги кунда ҳам ПСЖ юзи айнан Неймар бўлиб турибди!\nЯнги йилда куп отилганми култамитсиндан Бир сарлавхани уч марта жунатибсиз Окасий\nНеймар келажаги бўйича сўнгги қарорини маълум қилди\n“Реал” кутилмаганда супертрансферга киришди


Ўзбекистон ва Тожикистон касаба уюшмалари: ҲАМКОРЛИКНИНГ МУСТАҲКАМ РИШТАЛАРИ - Ishonch.uz\nБош саҳифа Ўзбекистон Ўзбекистон ва Тожикистон касаба уюшмалари: ҲАМКОРЛИКНИНГ МУСТАҲКАМ РИШТАЛАРИ\nЎзбекистон ва Тожикистон касаба уюшмалари: ҲАМКОРЛИКНИНГ МУСТАҲКАМ РИШТАЛАРИ\nДини, урф-одатлари, маданияти муштарак икки давлат – Ўзбекистон ва Тожикистон ўртасида сўнгги йилларда барча соҳаларда кенг кўламли алоқалар ўрнатилмоқда. Давлат ва нодавлат ташкилотларнинг ташрифлари уюштирилиб, ҳамкорлик кенг йўлга қўйиляпти.\n24 сентябрь куни Тожикистон мустақил касаба уюшмалари Федерацияси делегацияси юртимизга ташриф буюрди.\nУшбу ташрифдан кўзланган мақсад Тожикистон ва Ўзбекистон касаба уюшма марказлари ўртасидаги ҳамкорлик алоқаларини ривожлантириш, касаба уюшмалари томонидан олиб борилаётган ишлар юзасидан ўзаро тажриба алмашиш ҳамда Тожикистон мустақил касаба уюшмалари вакилларини ижтимоий шерикликни ривожлантириш йўналишларида Ўзбекистонда олиб борилаётган кенг кўламли ишлар билан яқиндан таништиришдир.\nТашрифнинг биринчи куни Ўзбекистон касаба уюшмалари Федерациясида Тожикистон мустақил касаба уюшмалари Федерацияси раиси Нематзода Маликшо Махмадшо раҳбарлигидаги делегация вакилларининг Ўзбекистон касаба уюшмалари фаоллари билан учрашуви бўлиб ўтди.\nУчрашувни Ўзбекистон касаба уюшмалари Федерацияси раиси Қудратилла Рафиқов олиб борди.\nТаъкидландики, давлатимиз раҳбари Шавкат Мирзиёевнинг узоқни кўзлаб юритаётган одилона сиёсати туфайли қўшни давлатлар, жумладан, Тожикистон билан бугунги кунда барча соҳаларда ҳамкорлик алоқалари ўрнатилган.\nЧегаралар очилиб, икки қардош халқ муносабатларида мустаҳкам кўприк ўрнатилди. Шу жумладан, касаба уюшмалари ўртасида ҳам тизимли алоқалар йўлга қўйилиб, улар ҳар жиҳатдан мунтазамлик касб этди. Икки давлат касаба уюшмалари делегациялари доимий ташрифлари уюштирилди. Тармоқ ва ҳудудий касаба уюшма ташкилотлари ўртасида амалий ҳамкорлик ва ўзаро тажриба алмашиш тизими янги босқичга кўтарилди. Мазкур ташриф икки давлат касаба уюшмалари ўртасидаги ўзаро манфаатли ҳамкорликни янада мустаҳкамлашга хизмат қилишига ишонч билдирилди.\nШундан сўнг Ўзбекистон касаба уюшмалари Федерацияси фаолияти ҳақида сўз юритилиб, ходимлар ва уларнинг оила аъзоларининг ижтимоий ҳимояси, ижтимоий шерикликни янада ривожлантириш масаласида қилинаётган ишлар, жамоа шартномалари ходимлар манфаатлари ҳимоясини кучайтириш манбаига айланиб бораётганига эътибор қаратилди.\nЎзбекистон касаба уюшмалари меҳнаткашларнинг ижтимоий-иқтисодий манфаатларига алоқадор бўлган ҳуқуқий-меъёрий ҳужжатларни ишлаб чиқиш жараёнида ҳам фаол иштирок этмоқда. Ходимлар меҳнатига муносиб иш ҳақи тўланиши, хавфсиз меҳнат шароитлари яратилиши, улар оила аъзоларининг ижтимоий-иқтисодий манфаатлари ҳамда меҳнат соҳасидаги ҳуқуқлари ҳимояси, саломатлигини муҳофаза қилиш масалалари касаба уюшмаларининг доимий диққат марказида эканлиги айтиб ўтилди.\nУчрашувда Тожикистон мустақил касаба уюшмалари Федерацияси раиси Нематзода Маликшо Махмадшо бугунги кунда Ўзбекистон ва Тожикистон ўртасида ўзаро яқин ҳамкорлик алоқалари ўрнатилгани, халқларимиз дўстлиги мустаҳкамланганига алоҳида урғу берди.\nИкки мамлакат Президентларининг оқилона сиёсати натижасида халқларимиз дўстлиги мустаҳкамлангани эътироф этилди. Ўзбекистонда касаба уюшмаларининг ижтимоий шериклар билан аҳолини ижтимоий ҳимоя қилиш борасидаги ўзаро ижтимоий шериклиги тобора ривожланиб бораётгани таъкидланди.\n– Марказий Осиёнинг дурдонаси бўлган Тошкентга келиш менга ҳамиша фахр-ифтихор бағишлайди. Бугунги учрашув икки давлат ўртасидаги дўстлик, ҳамкорлик алоқаларининг янада ривожланишига ҳисса қўшади, – деди Нематзода Маликшо Махмадшо. – Бугун Ўзбекистон ва Тожикистон ўртасидаги ҳамкорлик ҳар доимгидан юксак даражага чиқмоқда. Чегараларимизнинг очилгани, бир-бирига интиқ ва соғинган дўст-биродар, ака-укаларнинг борди-келди қилаётгани миллионлаб аҳолининг хурсандчилигига сабаб бўлди. Йиллаб давом этган соғинч изтироблари одамларни қанчалик қийнагани ва эзганини буни бошидан ўтказганлар яхши англайди.\nБугун Тожикистонда ҳеч бир соҳа, ташкилот ёки тизим йўқки, Ўзбекистон билан ҳамкорлик қилмаётган бўлса. Ҳар куни мамлакатимиз ва Ўзбекистон билан боғлиқ янгиликлардан хабар топиб, кўнглимиз таскин топади.\nМамлакатимиз касаба уюшмалари тизимига келсак, бугунги кунда бир миллиондан зиёд аъзоларга эгамиз. Ўзбекистон касаба уюшмалари Федерациясидек ҳурмат ва ишончга лойиқ катта ташкилот билан ҳамкорлик қилиб келаётганимиздан беҳад мамнунмиз. Икки давлат раҳбарлари саъй-ҳаракати билан бардавом кўринишга эга бўлиб бораётган бугунги дўстлик аслида жуда узоқ тарихга бориб тақалади. Қудратилла Рафиқовдек билимдон ва зукко раҳбар билан бир тизимда ҳамкорлик қилишдан, соҳага оид мавжуд муаммоларимизни ҳал қилиш борасида фикр алмашиш ва уларга ечим топишдан хурсандман. Айни пайтда мамлакатимизда Касаба уюшмалари кунини белгилаш масаласи кўриб чиқилмоқда. Агар у тасдиқланса, Ўзбекистондагидек Тожикистонда ҳам алоҳида бир кун – Касаба уюшмалари ходимлари куни сифатида тарихга киради.\nУчрашув доирасида Ўзбекистон касаба уюшмалари Федерацияси ва Тожикистон мустақил касаба уюшмалари Федерацияси ўртасида ўзаро ҳамкорлик тўғрисида янги Меморандум имзоланди.\n– Аввало бугунги илиқ ва самимий қабул учун Ўзбекистон касаба уюшмалари Федерациясига ўз миннатдорлигимни билдираман. Бизнинг Сўғд вилоятимизда 3 миллионга яқин аҳоли истиқомат қилади, ва у Тожикистоннинг қишлоқ хўжалигига ихтисослашган муҳим вилоятларидан бири ҳисобланади, – дейди Сўғд вилояти касаба уюшмалари кенгаши раиси Абдуллозода Шарифулло Бобожон. – Тожикистоннинг Сўғд вилояти Ўзбекистоннинг Фарғона, Самарқанд ва Тошкент вилоятлари билан чегарадош. Вилоятимиз касаба уюшмалари кенгаши Тошкент вилояти касаба уюшмалари кенгаши билан 2015 йилдан буён ҳамкорликда фаолият юритиб келмоқда. Айни пайтда ҳамкорлик Меморандуми ва йўл хариталари тасдиқланган бўлиб, томонлар мунтазам мулоқот қилиб, маслаҳатлашиб турамиз. Бугун имзоланган Меморандум ушбу ҳамкорлигимизни кўп қиррали ва ҳар томонлама ривожлантиришга ҳисса қўшади, албатта.\nТожикистон мустақил касаба уюшмалари Федерацияси раиси Нематзода Маликшо Махмадшога юксак эҳтиром рамзи сифатида Ўзбекистон касаба уюшмаларининг юксак мукофоти – «Эҳтиром» нишони топширилди.\nШундан сўнг делегация аъзолари Тошкент шаҳрининг Яшнобод туманидаги «TEXNOPARK» фаолияти билан танишдилар.\nМаълумот ўрнида қайд этиш жоизки, мазкур технопаркда айни вақтда электрон газ ҳисоблагич, музлаткич, кир ювиш машинаси, кондиционер, ошхона плитаси, лифт ва эскалатор, сув насоси, эшик ва ромларни бутловчи қисмлар, иситиш радиатори каби турли техникалар ишлаб чиқарилмоқда. Эътиборли жиҳати, мазкур технопаркда асосий иш замонавий технологияларни қўллаган ҳолда бажарилади. Технопарк Италия, Жанубий Кореа, Хитой, Швейцария каби давлатлар билан доимий ҳамкорликни йўлга қўйган.\n– Ўтган беш йил давомида мамлакатингизда жуда кўплаб хайрли ташаббуслар амалга оширилибди, – дейди Тожикистон мустақил касаба уюшмалари Федерацияси раисининг биринчи ўринбосари Файзизода Исмоил Назри. – Қисқа муддат ичида мана бундай иншоотни ишга тушириш, очиғи, ҳайратланарлидир. Бундай лойиҳалар Ўзбекистоннинг нуфузини янада ошириши билан бир қаторда, ишлаб чиқариш салоҳиятига, аҳолининг турмуш фаровонлигига жуда катта ҳисса қўшади, албатта.\nТадбир якунида делегация аъзолари Ўзбекистон Республикаси Президентининг 2019 йил 23 октябрдаги «Иккинчи жаҳон урушида қозонилган Ғалабанинг 75 йиллигини муносиб нишонлаш тўғрисида»ги қарори асосида Тошкент шаҳрининг Олмазор туманида бунёд этилган «Ғалаба боғи» ёдгорлик мажмуасига ташриф буюриб, зангиоталик Зулфия Зокирова ва унинг урушда ҳалок бўлган беш ўғлининг вафодор рафиқалари хотирасига бағишланган «Матонат мадҳияси» мажмуасига гулчамбар қўйдилар.\nТашрифнинг иккинчи куни Тожикистон мустақил касаба уюшмалари Федерацияси делегацияси аъзолари Самарқанд шаҳрида бўлишади. Улар кўҳна ва навқирон шаҳардаги тарихий обидалар билан яқиндан танишадилар.\nАввалги саҳифаҚалбда эзгулик туғён урса…\nКейинги мақолаЯнги Турк жанговар учувчисиз учиш аппарати Байрактар ТВЗ биринчи парвоз вақтини эълон қилди


Қуръони каримнинг 8 ҳаққи — XOJA BUXORIY O'RTA MAXSUS BILIM YURTI\nҚуръони каримнинг 8 ҳаққи\nҚуръонга имон келтириш. Қуръони карим Аллоҳ тарафидан нозил қилинганига имон келтирган банда мўмин ҳисобланади. Парвардигоримиз шундай марҳамат қилган: “Эй мўминлар, Аллоҳга, Унинг Пайғамбарига ва Ўз Пайғамбарига нозил қилган Китобга (Қуръонга) ҳамда У Зот илгари нозил қилган (барча) китобга имонингиз комил бўлсин! Ким Аллоҳга, фаришталарга, китобларига, пайғамбарларига ва охират кунига кофир бўлса, демак, у жуда қаттиқ адашибди” (Нисо сураси, 136-оят).\nҚуръон ўқиш.Қуръонни тиловат қилиш энг катта ҳақлардандир. Аллоҳ таоло Расули акрам ва у зотнинг умматларини Қуръон ўқишга буюрган. Пайғамбаримиз соллаллоҳу алайҳи ва саллам ҳадисларида Қуръон ўқиш фазилатлари ҳақида хабар берганлар. Киши Қуръонни тўғри ўқиш учун асосан икки нарса талаб қилинади:\nҚуръон ёдлаш. Қуръон ёдлаш жуда фазилатли амалдир. Ҳадиси шарифларда, Қуръонни қалбга жо қилишнинг фойдалари ҳақида сўз юритилган. Жумладан, қори жаннатда Қуръон оятларини ўқиб, мартабаси кўтарилиб бориши, ёдлаган охирги оятни ўқиган жойи унинг энг юқори даражаси бўлиши айтилган. Уламолар, “Қуръонни тўлиқ ёд олиш фарзи кифоя. Намозни ўқишга етадиган даражада сура ва оятларни ёдлаш эса фарзи айндир”, дейишган. Шунинг учун ҳар бир мусулмон банда намозни тўкис адо этиши учун маълум сура ва оятларни пухта ёдлаб олиши лозим.\nҚуръон тиловатига қулоқ солиш. Қуръони карим ўқилганида, одам жим туриб, Қуръоннинг оятларига қулоқ тутилади, унда нима дейилаётганига эътибор берилади, Аллоҳ даъватига ижобат этилади. Қуръон ўқилаётганда туриб кетиш, тиловатга бепарво бўлиш мусулмон одамга ярашадиган иш эмас. Айниқса, жамоат намозларида бунга эътибор бериш керак.\nҚуръонни тадаббур (тафаккур)қилиш. Аллоҳ таоло Қуръон ўқиганда унинг оятларини тадаббур қилишга буюрган. Оятларни тадаббур қилмайдиган кимсаларга танбеҳ берилган. Қуръонни тадаббур қилган одам унда бирон ихтилоф йўқлигини, бир оят бошқа бир оят маъносига мувофиқ келишини англаб етади.\nҚуръон кўрсатмаларига амал қилиш. Қуръоннинг нозил қилинишидан кўзланган асосий мақсадлардан бири – кўрсатмаларига риоя этиш, десак муболаға бўлмайди. Зеро, бошқа ҳақлар Қуръонга амал қилиш ҳақига боғлиқ: Қуръонни ўқиган, эшитган, тушунган, Қуръонни эъзозлаган одам Қуръонга амал қилади.\nҚуръон илмларини одамларга етказиш. Қуръон илмларини билган одам уни бошқаларга ҳам ўргатади, илмни тарқатади. Шариат илмли кишилардан шуни талаб этади. Илм шу билан одамлар орасида ёйилади. Масалан, кимдир тажвид илмидан хабардор. У инсонларга Қуръон ўқишни таълим беради. Яна кимдир, тафсир илмини билади. Бундай одам ўзгаларга Қуръон маъноларини тушунтириб беради. Хуллас, ҳар ким имкони даражасида Қуръон илмлари тарқалишида ҳисса қўшади. Ҳадис шарифда айтилишича, Қуръонни аввал ўзи пухта ўрганиб, кейин бошқа мусулмонларга ўргатган инсон мусулмонлар ичида энг афзали саналади. Аллоҳ таоло Қуръон йўлида хизмат қилган кишилар мартабасини жуда баланд кўтарган.\nҚуръон билан даволаниш. Мана шу ҳақ уламолар тарафидан алоҳида зикр қилинади. Сабаби, Қуръон мўмин бандалар учун шифодир. Бандалар Қуръон билан қалбларидаги маънавий иллатларга даво топадилар. Жумладан, эътиқоддаги тойилиш, ҳасад, кибр, нифоқ, худбинлик каби маънавий иллатлар айнан Қуръон билан даволанади.\nPrevious Bukilmas iroda va matonat sohiblariga yuksak marralar muborak!\nNext УЙҚУДАН ТУРИШДА БАЖАРИЛАДИГАН 5 АМАЛ


MYDAY нима бўлишидан қатъи назар, Meal & Drink Choice Award 2020 Бешинчи Юбилей Ресторан Мукофотини ўтказади. Юбилей Мукофот ҳақидаги энг муҳим маълумотлар ва асосий саволларга жавоблар бизнинг махсус йўриқномамизда.\nМукофотда қандай янгиликлар бор?\nЛокдаун ва пандемия гастрономик бизнес соҳасини қаттиқ синовдан ўтказди ва бу албатта, жорий йилда Ўзбекистоннинг энг яхши масканларини аниқлаш жараёнига таъсир кўрсатди.\nБу йил халқ овоз бериш босқичи янги йил байрамидан сўнг, масканлар тўлақонли ишни бошлаганда ва меҳмонлар уларнинг сифати ва хизматини баҳолаш имконига эга бўлганларидан кейин бошланди. 14 февралга қадар award.myday.uz. мукофот сайтида он-лайн овоз бериш очиқ бўлиб, севимли масканингиз номзодлар рўйхатида бўлмаса, номзодингизни қўшишингиз мумкин бўлади.\nОвоз бериш учун бир марта авторизациядан ўтиш керак - тизим сизнинг телефон рақамингизни эслаб қолади ва сиз барча номинацияларда овоз беришингиз мумкин. Ҳар қандай номинация бўйича «Голосовать» тугмасини биринчи марта босгач, сиздан Telegram орқали авторизация қилиш таклиф қилинади.\nҲар бир номинацияда сиз битта номзодга овоз беришингиз ёки битта номзодни таклиф қилишингиз мумкин - бу билан тизим «сохта овозлар»нинг олдини олади.\nБу йил мукофотнинг ғолибларни аниқлаш механикаси қандай?\nЖараён овоз беришнинг 2 асосий босқичидан иборат: халқ овоз бериши ва Ҳакамлар ҳайъати томонидан овоз бериш.\nХалқ овози - мукофотнинг биринчи ва жуда муҳим босқичидир. Бу босқия 14 февралга қадар давом этади, сўнгра ҳар бир номинацияда энг кўп овоз олган 10 номзоддан иборат Мукофот long-list'и тузилади. Номинацияда етакчилик қилган номзод «Меҳмонлар танлови» дипломини қўлга киритади.\nИккинчи босқичда 50 нафар бизнес, HORECA соҳаси, маданият ва дипломатик корпус вакилларидан иборат Мукофот Катта Ҳайъатининг ҳар бир аъзоси (мазкур Катта Ҳайъат Мукофот Юбилейи шарафига тузилди) long-list'дан 5 нафар номзодни танлайдилар. Катта Ҳайъатининг ҳар бир аъзоси ўз рўйхатига битта маскан киритиш ҳуқуқига эга (агар рўйхатда бўлмаса).\nМуҳим томони, Meal&Drinks Choice Award Ресторан Мукофоти ноёб бўлиб, унда маскан меҳмонлари ва номзод масканларга шахсан ташриф буюрадиган Ҳакамлар ҳайъати аъзолари билан бир қаторда рестораторларнинг ўзлари ҳам иштирок этадилар. Улар «Энг Яхши Бош Ошпаз» ва «Рестораторлар танлови» номинацияларида Лауреатларни танлайдилар.\nФахрий Ҳакамлар Ҳайъати (аввалги маросимларда бир неча бор иштирок этган Ҳакамлар ҳайъати раиси ва аъзолари) «Гран-При: Йилнинг энг яхши маскани» номинациясида ғолибни яширин овоз бериш йўли билан танлайди. Танлов ва овоз бериш жараёни ҳақида батафсил маълумотни Мукофот сайтида топишингиз мумкин.\nХўш, қандай қилиб ва қаерда овоз бериш мумкин?\nМукофотнинг халқ овоз бериш босқичи ва Ҳакамлар ҳайъати ғолиблари бу ерда:\naward.myday.uz сайтига киринг\nтелеграм-бот орқали бир марта авторизациядан ўтинг\nагар рўйхатда бўлмаса, ўз номзод-масканингизни қўшинг (маскан номи тўғри киритилгани ва категорияга мослигини текшириш учун модерациядан ўтказилгач, маскан номинацияда пайдо бўлади)\n«Голосовать» тугмасига босинг\nБитта маскан учун неча марта овоз бериш мумкин?\nОвоз бериш сайтида бир марталик авторизация ҳар бир номинацияда бир марта исталган маскан учун битта овоз бериш имконини беради. Битта маскан учун қайта овоз бериш имкони мавжуд эмас.\nСевимли масканингизга ғалаба учун қандай ёрдам беришингиз мумкин?\nДўстларингиз сизни қўллаб-қувватлаши учун ижтимоий тармоқларингизда овоз бериш учун таклиф эълон қилиш орқали севимли масканингизга кўмаклашишингиз мумкин. Худди шу усулдан масканларнинг ўзлари ҳам фойдаланадилар ва ўз саҳифаларида award.myday.uz. сайтида овоз беришга чорлайдилар.\nҲакамлар ҳайъати нима учун керак?\nМукофотнинг иккинчи босқичида эксперт ҳакамлар ҳайъати (2016-2019 ҳакамлар ҳайъати таркибига кимлар кирган - бу ерда кўринг). Биз уларнинг исмларини тез орада ошкор қиламиз, баъзилари эса Мукофотнинг Тантанали Тақдирлаш Маросимигача «махфий» бўлиб қолади. Бир ой давомида Ҳакамлар ҳайъати масканларга ташриф буюриб, номзодларни 5та мезон бўйича баҳолайди ва мукофотнинг шорт-листини тузади, кейин эса финалистларни аниқлайди. Ҳакамлар ҳайъатининг ҳар бир мажлисида уларнинг ишини кузатадиган иккита рестораторлар вакиллари иштирок этадилар. Улар саволлар беришлари, барча рестораторлар номидан таклифлар киритишлари мумкин, аммо Ҳакамлар ҳайъати ишига аралаша олмайдилар.\nҲакамлар ҳайъати қандай овоз беради?\nҲар йили Тақдирлаш маросими оқшомида Ҳакамлар ҳайъати бир жойга тўпланиб, ҳар бир номинациядаги 3 та масканни 5 та мезон бўйича, ўзаро муҳокама қилмасдан, - демак, яширинча баҳолайди. Ҳакамлар ҳайъатининг ҳар бир аъзосига тегишли махсус бланк тўлдирилгач, конвертга солиниб, муҳрланади ва мустақил халқаро аудиторлик компанияси вакилига топширилади. Аудитор балларни умумлаштиради ва натижани чиқаради. Энг кўп балл тўплаган маскан номинация бўйича ғолиб ҳисобланади. Ғолиб номи конвертда муҳрланиб, тақдирлаш маросими саҳнасида очилиши ва эълон қилиниши учун бошловчига топширилади. Шундай қилиб, Ҳакамлар ҳайъати ҳам, Мукофот меҳмонлари ҳам, ҳатто Myday таҳририяти ҳам конверт очилишидан олдин ғолибларнинг исмларини билишмайди.\nБу йил маросим кунида Фахрий ҳакамлар ҳайъати Катта Ҳайъат аъзоларининг овозларини ҳисоблаб чиқади ва тенг натижаларга эришган тақдирда номзодлар учун яна овоз беради.\nМукофотнинг Бош соврини нима?\nБу MD Choice Award ликопчаси бўлиб, Эксперт Ҳакамлар ҳайъатининг овоз бериш натижалари бўйича энг яхши деб топилган масканга берилади.\n2020 йил Мукофот Лауреатлари қачон эълон қилинади?\nV Юбилей Ресторан Мукофотини Тантанали Тақдирлаш Маросими 2021 йил март ойида бўлиб ўтади. Шакли, куни ва жойини кейинроқ эълон қиламиз. Шу куни ғолибларга Бош соврин - Мукофот Ликопчаси топширилади.\n2019 йилда ғолибларни тантанали тақдирлаш маросими қандай ўтгани билан бу ерда танишинг\n2018 йил Лауреатларини эса бундай олқишлаганмиз. 2018 йилнинг «Энг яхши маскан»и кимлигини бу ерда қўринг.\n2016 йил Лауреатлари, 2017 йил Лауреатлари, 2018 йил Лауреатлари\nНашр санаси: 02-02-2021\nMD Choice, Meal&Drinks Choice


"АUSTRALIAN OPEN-2017": Мақсадга бир қадам қолганда Сабина юришни тўхтатди\n14 январь, 2017, 12:46\nАвстралиянинг Мельбурн шаҳри мезбонлик қилаётган "Катта дубулға" туркумига кирувчи энг нуфузли тўрт турнирдан дастлабкиси - Австралия очиқ чемпионатининг саралаш мусобақасида ҳамюртимиз Сабина Шарипова асосий тўрга чиқолмади.\nНуфузли турнирнинг дастлабки икки беллашувида Сабина жуда кўп куч сарфлади. Ҳамюртимизнинг россиялик Вероника Кудерметова ва учинчи рақамда сараланган Хитой Тайпейи вакиласи Кай-Чен Чангга қарши ўтказган ўйинлари икки соатдан ошиқ давом этди.\nБу ўйинларда толиқиб қолгани Сабина саралашнинг учинчи босқичида Россия вакиласи Наталья Вихлянцевага қарши баҳсда ўз имконияти даражасида ўйнолмади. Бир соату 16 дақиқа давом этган баҳсда 6:2, 7:5 ҳисобида зафар қучган Наталья Вихлянцева Австралия очиқ чемпионатининг асосий тўрига йўлланма олди.\nСабина Шарипова гарчи асосий тўрга чиқолмаган бўлса-да, шиддатли ўйинлари билан мухлису мутахассислар эътиборини қозонди.


Бир-бирини танқид қилувчи эр-хотинлар | erkak.uz\nЭр-хотин\t 15/05/2016 0 Sayt admini\nНонуштага ўтирибман, деб тасаввур қилинг. Ўзингизни бинойидай ҳис этяпсиз, аммо кутилмаганда эрингиз, тухумни яхши пиширмабсан, деб сизни танқид қила кетади: «Сен жуда яхши биласан, мен фақат қотириб пиширилганини яхши кўраман. Сен эса қиёмига етказмай қовурасан, балки менинг қонимни қайнатиб, асабимга тегиш учун жўрттага шундай қилаётгандирсан?» Сиз дарҳол жанговар тайёргарлик билан ташланиб қоласиз: «Ҳа, мен тухумни охиригача пиширмадим. Чунки сиз кеча уйга жуда кеч келдингиз».\nҲиссиёт двигатели жанговар машинани ҳаракатга келтиради. Натижада сиз оилавий муҳитда исёндан холи бўлмаган нонуштадан бошқа барчасига истаганингизча эга бўласиз. Мазкур вазиятда ўзингизни бошқача тутишингиз мумкинмиди? Бўлмасам-чи! Ҳаммаси ўз қўлингизда! Ёндашувлардан бири сифатида мен эрнинг сўзларини ўртача оҳангда етказмоқчиман. Токи унинг норозилигини ҳис этинг, аммо ўзингизни ҳимоя қилиш мақсадида қарши ҳамлага ўтманг.\nЯна бир жавобни ҳавола этаман: «Сизга нима бўлди, тухумни яхши қовурмаганимдан шунчалик аччиқланяпсизми?» Эрингизнинг иддаоси янада тажовузкор бўлади: «Ҳа! Сен, ҳатто шуни ҳам эплай олмайсан!» Ваҳоланки, оила бекаси ошириб юбормаслиги керак. Вазмин туриб, хотиржам ва осойишта оҳангда: «Кечирасиз, менга ҳам ёқмай турибди. Эҳтимол, кўпроқ қовуришим керак бўлгандир», деса кифоя. Эр хотинининг вазминлиги ва муқобил қарорлар қабул қилиши олдида «қурол-яроғини ташлаб», таслим бўлади. Ишонаверинг, катта жанжал бартараф этилади.


Хуфия идора бош саркардаси Иноятовга марҳумлардан мактуб… | ДУНЁ ЎЗБЕКЛАРИ | Mobile Version\nХуфия идора бош саркардаси Иноятовга марҳумлардан мактуб…\n02/11/2019 Ismat Khushev Муҳаррир минбари\nХуфия идора бош саркардасига марҳумлардан мактуб\nУшбу нома ҳижрий 1438 йил, шаввол ойининг 23 санасида битилди. Мактубга минглаб қабрсиз кўмилганлар ўз ҳохиш-иродаси ила табаррук бармоқларини босган. Шул боис ушбу номани минглаб марҳумлар номидан қабул қилғайсизлар.\nБиз марҳумлар ушбу номани оний дунёда ўргимчак тўридан муносиб ўрин олган “Дунё ўзбеклари” нашри учун атайин йўлладик. Сизларнинг нафас олаётган оний дунёингизда марҳум деб аталмиш бизлар бу абадий дунёда савол-жаоб остонасида бош эгиб турибмиз. Яқинда сиз тарафингиздан биз тарафга истар-истамас рихлат қилган Абдуғани ўғли Ислом ҳам бизнинг сафимизга келиб қўшилди. Сиз тарафларда уни шоҳ деб аташган. Шул боисдан унинг олдида барча фуқарою мулозимлар бош эгишган. Ҳаттоки, минглаб лаганбардорлар уни худо даражасида ҳам кўришди. Унга атаб ашъорлар битишди. Бу эса яратганга маъқул келмади. Аммо биз тарафларда ундай эрмас. Аксинча шоху-гадо бирдай. Оний дунёда оддий фақир фуқаро қилган иши учун жавоб беради. Локин, шоҳлар қилмаган иши учун ҳам жавоб берар эркан. Яъниким оний дунёда миллионлаб инсонлар тақдирини қўлга олиб улар учун ҳеч бир иш қилмасдан умрини ўтказиш ҳам бу катта гуноҳдир. Миллионлаб тирик жонлар тақдири бир шохнинг қўлига топширилган экан. Ҳар бир инсоннинг тақдирини ўзиниг тақдири билан чамбарчас боғлаши лозим эди. Аммо бу шох ўзининг ҳаётини ўйлади. Ўзининг тирик жони учун юз минглаб инсонларни қалқон қилиб заҳмат чектирди. Миллионлаб фуқаросининг тақдирини эса ўзининг мулозимларига топшириб қўйди. Яъни Хуфия идоранинг қўлига қўш-қўллаб топширди. Ўзи эса оний дунёда умиргузаронлик қилди. Бугун эса шу ишлари учун ҳисоб бермоқда. У ҳам мулозимларининг олдида алданганини англаб етди. Аммом кеч. Жуда кеч.\nРустам Расул ўғли сизнинг Хуфия идорангизнинг тагидаги зиндонда яъниким ер қаридаги зимистонда бизнинг табаррук жасадларимиз қолиб кетган. Ундан фақат устихонлар қолган. Бундан сиз бохабарсиз.\nЯна қанчадан-қанча бечораларнинг мавжуд жисму-жонлари Ўрусия ўрмонларида қолган. Бу қилмишларга ҳам айнан сиз жавобгарлигингизни биз марҳумлар биламиз. Гарчи тириклар билмасада.\nЯшаш учун курашда сиз ғолибсиз. Бу ғалабалар муборак. Аммо сизга биз марҳумларнинг бир илтижоси бор. Зиндонларингизда қолган табаррук жисмимизни қавми-қариндошларимизга қайтаринг. Бизнинг ҳам ортимизда қолиб номимизга дуою-фотиҳалар қилиш учун ўз қабримиз бўлишини истаймиз. Ҳаттоки, қирғин барот урушларда ҳам ўзга юртларда ҳалок бўлганларнинг ўз қабрлари мавжуд. Биз ўз юртимизда тинчгина замонда ўлим топсакда аммо қабрсизмиз. Биз марҳумларни шу бир қаричгина қаро ердан ҳам мосуво этдингиз. Бизда на қабр бор, на руҳимизда ором бор. Нега бундай бўлди? Бизнинг гуноҳимиз шунчалик оғирмиди, қабрсиз ўлим топсак. Сиз ўз тарозингизда бизнинг гуноҳимизни ўлчаяпсиз. Яқин кунларда сизнинг ҳам гуноҳларингиз ҳақиқий адолат тарозисида тортилажак, иншооллоҳ. Аммо сизга узоқ умр тилаб қоламиз.\nЎзбекистон Хуфия идорасининг бош саркардаси Рустам ўғли Расулга минглаб қабрсиз ўлим топганлардан.\nИсмат Хушев: Жаноб генераллар, Президентга қаршимисиз!\nИсмат Хушев билан юзма юз: Рустам Иноятов сиёсий портретига шарҳ (1-кўрсатув)\nИсмат Хушев билан юзма юз: Рустам Иноятовнинг сиёсий портретига шарҳ (14-кўрсатув)\nИсмат Хушев билан юзма юз: Рустам Иноятовнинг сиёсий портретига шарҳ (18-кўрсатув)\nИсмат Хушев билан 25 минут Рустам Иноятовнинг сиёсий портретига шарҳ (19-қисм)\nИсмат ХУШЕВ: ШОҲ БИЛАН ШАЙХ ТЎҚНАШУВИ ҚАНДАЙ ЮЗ БЕРГАН ЭДИ? (2-қисм)\nИсмат Хушев: МХХ ҳақидаги гапириш мумкин бўлмаган гаплар (2-қисм)\nИсмат Хушев – ББС жаҳон хизмати: Шавкат Мирзиёев 100 кунда нималарга эришди?\nИсмат Хушев билан юзма юз: Президентга дўстмисиз, душманмисиз?\nИсмат Хушев билан юзма юз – Хориждаги ўзбек мухолифати Ватанига қайтадими?\nИсмат Хушев билан 30 минут “Сиёсий мулоқотлар” – Саволларга жавобларим


18:27 / 14.09.2015 | Normurod | 1660\nАссалому алайкум! Қуръонда "Кимки мен буюрган ибодатни, мен яратган махлуқдан қўрқиб тарк қилса, уни қиёмат куни қовурғасини синдираман" мазмунида оят борми? Агар бўлса, қайси суранинг қайси ояти эканини айтиб юборинглар.\nВа алайкум ассалом! Имом Термизий Ҳорис Аъвар розияллоҳу анҳудан ривоят қилган ҳадиси шарифда қуйидагилар айтилган : «Масжиддан ўтдим. Қарасам, одамлар турли гапларга шўнғишмоқда. Шунда Али розияллоҳу анҳунинг олдиларига кириб: – Эй амирал мўминин, кўрмайсизми, одамлар турли гапларга шўнғибдилар, – дедим. – Дарҳақиқат, шуни қилибдиларми? – дедилар у киши. – Ҳа, – дедим. У киши қуйидагиларни айтдилар: – Аммо мен Расулуллоҳ соллаллоҳу алайҳи васалламнинг «Огоҳ бўлингизким, албатта, фитна бўлур!» деганларини эшитдим ва: – Ундан чиқиш не ила бўлур, эй Аллоҳнинг Расули? – дедим. «Аллоҳнинг Китоби ила. Унда сиздан олдин бўлган нарсаларнинг ахбори ва сиздан кейинги нарсаларнинг хабари ва сизнинг орангиздаги нарсаларнинг ҳукми бор. У фосил қилувчидир, ҳазил эмасдир. Ким бир жаббордан қўрқиб, уни тарк қилса, Аллоҳ унинг умуртқасини синдирур. Ким ундан бошқадан ҳидоят изласа, Аллоҳ уни залолатга кетказур. У Аллоҳнинг метин арқонидир. У ҳикматли зикрдир. У сиротул мустақимдир. У унинг ила ҳавойи нафслар тоймайдиган, у унинг ила тиллар илтибосга тушмайдиган, у уламолар ундан тўймайдиган, у кўп такрорлаш билан эскирмайдиган ва ажойиботлари тугамайдиган нарсадир. У жинлар уни эшитишлари билан, дарҳол: «Албатта, биз ажиб Қуръонни эшитдик, у рушдга ҳидоят қилур», деган нарсадир. Ким у билан гапирса, содиқ бўлур. Ким унга амал қилса, ажр олур. Ким унинг ила ҳукм қилса, адолат қилур. Ким унинг ила даъват қилса, сиротул мустақимга ҳидоят қилинур, – дедилар. Сўнгра у киши: – Мана буларни олгин, эй Аъвар, –дедилар».("Ҳадис ва Ҳаёт"). Валлоҳу аълам.


Сабзавотларни такрорий етиштириш | АгроОлам.Uz\nДомой Янгиликлар Сабзавотларни такрорий етиштириш\nЭртаки сабзавот, картошка ва ғалла ҳосили йиғиб олинган майдонларга такрорий экин экиш учун тайёрлашда, аввало, ишни ўтмишдош ўсимлик қолдиқлари ва бегона ўтларни тозалашдан бошлаш зарур. Бунда ўсимлик қолдиқлари томорқа чеккасига чиқарилиб, ер қондириб суғорилади.\nЧет элдан келтирилаётган уруғлик картошка экиладиган дала эгати олиниб суғорилган бўлиши керак. Картошка экилгач суғорилади. Агар ер тайёрлаб қўйилмаган бўлса, у қопи билан ёки ерга юпқа қилиб, офтоб тушмайдиган салқин жойга тўкиб қўйилади. Экиш муддати 20 июндан то 20 июлгача, 70х30 см схемада экилади. Унда олдин ўртапишар навлар кейин ўртаки ва охирида эртапишар навлар экилади.\nБегона ўтларни ўташ лозим. Ўтларни йўқотиш билан бирга ортиқча ниҳолларни ягана қилиш керак. Орадан 20–25 кун ўтгач эса майдондаги бегона ўтларни иккинчи марта ўтаб, ўсимликларни ягана қилиб, кейин ўсимликларни озиқлантириб, суғориш тавсия этилади.\nЭртаки картошкани йиғиш ва сақлаш. Эртаки картошкани ковлаш кўпгина ҳолларда июнь ойининг 2-ярмига тўғри келади ва офтоб тиғида ҳарорат юқори бўлиб картошка сифатига салбий таъсир этади. Шунинг учун эрталаб кун исигунча ва кечқурун ҳарорат пасайган даврида ковлаб пешма-пеш териб, офтоб тиғидан олиб қўйиш лозим.\nСақланадиган эртаки картошка тўла пишганда ковланади. Уни ўз вақтидан кечикиб ковланса сифати ёмонлашади ва бир оз сўлиб, яхши сақланмайдиган бўлиб қолади.\nКовланган картошкани тезда қоплаб, яшикларга солиб омборга қўйиш зарур. Бунда картошка яшиклари устма-уст тахлаб қўйилади, бир яшик билан иккинчи яшик ўртасида 10 см катталикда тирқиш қолдирилади. Ҳар бир тўп яшик орасида 40–50 сантиметрли йўл қолдирилади.\nЭртаки карамни уй-рўзғор шароитида 7–10 кун целлофан халталарга солиб совитгичда сақласа бўлади.\nМазкур экинлар уруғи мамлакатимизнинг марказий минтақасида жойлашган ва водий вилоятларида 1–15 августда, шимолий ҳудудларда 25 июль–10 август ва жанубда 20 август–20 сентябрда сочма қилиб экилади. Эгат ораси 70 см ёки 60 см бўлиши лозим.\nБунда турп уруғи 10 сотихга 400–500 г, шолғол уруғи эса 200–300 г меъёрда сарфланади. Турп уруғи 2 см, шолғом уруғи эса 1,5 см чуқурликда экилади. Хаскаш ёрдамида тупроққа аралаштирилади.\nПиёз уруғи августнинг иккинчи ярми, сентябрнинг биринчи ўн кунлигида сепилади. Бунда пиёзнинг маҳаллий эртапишар Сумбула навини экиш тавсия этилади.


Ўзбекистон - Туркманистон чегарасида туркман божхоначилари...\n16 ноябрда Ўзбекистон ва Туркманистон чегарасида туркман божхоначилари ва полициячилари ўртасида жанжал келиб чиқди. Ҳодиса Туркманистоннинг Дашогуз вилоятига қарашли Шават чегара ўтиш жойида содир бўлган.\nБожхоначилар ва полициячиларни ажратиш учун Туркманистон миллий хавфсизлик вазирлиги ходимларини сафарбар этишга тўғри келди. «Хроники Туркменистана» томонидан хабар қилинишича, ушбу чегара ўтиш жойида Туркманистон тарафида ҳар куни бир неча юз одам тўпланиб қолади. Одамлар навбатда туриб қолмаслик учун таниш полициячиларни қидириши ёки пул эвазига навбатсиз ўтиб кетиш ҳаракатини қилиши айтилган.\nЖанжал келиб чиққан куни чегарадан ўтмоқчи бўлган одамлар одатдагидан кўпроқ бўлган. Можаро аввало навбатда турган одамлар орасида келиб чиққан. Полициячилар (6-8 нафар) божхоначиларни секин ишлашда айблаган. Улар эса ўз навбатида полициянинг вазифаси тартибсизлик келтириб чиқариш эмас, балки навбат тартиб билан амалга оширилишини таъминлаш эканини эслатган.\nИш муштлашувга қадар етиб борган. Командирлар жанжални бартараф эта олмагач махсус хизмат вакилларига мурожаат этишга тўғри келган.\nКоронавирус 19/02, 23:03\nБугунги кунда Covid-19 коронавируси бўлмаган 14 мамлакат\nКоронавирус 22/01, 22:34


Қорақалпоғистонда амалга ошириладиган инвестиция лойиҳалари та�\n4002 10 Март, 2021 Чоп этиш Юклаб олиш (PDF 106 Kb)\nПрезидент Шавкат Мирзиёев 9 март куни Қорақалпоғистон Республикасида амалга ошириладиган инвестиция лойиҳалари тақдимоти билан танишди.\nДавлатимиз раҳбари 2020 йил 2 октябрь куни Қорақалпоғистон Республикаси Жўқорғи Кенгесининг навбатдан ташқари сессиясида ҳудуд иқтисодиётини ривожлантириш, аҳоли ҳаётини яхшилаш бўйича кўрсатмалар берган эди. Шундан сўнг, мутахассислар томонидан ҳар бир шаҳар ва тумандаги имконият ва муаммолар ўрганилиб, таклифлар ишлаб чиқилди. Улар асосида, ўтган йили 11 ноябрда Президентнинг "2020-2023 йилларда Қорақалпоғистон Республикасини комплекс ижтимоий-иқтисодий ривожлантириш чора-тадбирлари тўғрисида"ги қарори қабул қилинди.\nТақдимотда, аввало, мазкур қарор ижроси доирасида муҳандислик ва йўл инфратузилмасини ривожлантириш, маҳалла ва овулларда турмуш шароитларини яхшилаш, аҳоли бандлигини таъминлаш бўйича олиб борилаётган ишлар ҳақида маълумот берилди.\nЎтган йили Қорақалпоғистонда умумий қиймати 436 миллион долларлик 712 та лойиҳа амалга оширилиб, 4 минг 300 дан зиёд иш ўрни яратилган. Жорий йилнинг январь-февраль ойларида эса 52 та лойиҳа бажарилиб, 300 дан ортиқ кишининг бандлиги таъминланган.\nБу борадаги ишлар тизимли давом эттирилмоқда. Хусусан, умумий қиймати 887 миллион доллардан зиёд бўлган яна 711 та лойиҳа шакллантирилган. Соҳалар кесимида айтганда, уларнинг 201 таси саноат, 280 таси хизмат кўрсатиш, 230 таси қишлоқ хўжалиги тармоқларидадир. Барча лойиҳалар натижасида қарийб 222 миллион долларлик ишлаб чиқариш қуввати ташкил этиш, 100 миллион долларлик импорт ўрнини босиш ҳамда 41 миллион долларлик экспортни таъминлаш мумкин бўлади. 22 мингдан ортиқ янги иш ўрни яратилади.\nҚорақалпоғистон замини минерал ресурсларга бой. Уларни қайта ишлаб, қурилиш материаллари тайёрлаш мақсадида 150 та лойиҳа режалаштирилган. Натижада йилига 1 триллион сўмликдан зиёд маҳсулот ишлаб чиқарилиб, қўшимча 3 миллион долларлик экспорт қилиш имконияти яратилади. Масалан, Мўйноқ туманида керамика ва қамишдан плиталар, Тўрткўл туманида ойна ишлаб чиқариш режалаштирилган.\nТўқимачилик соҳасида 40 та, фармацевтика йўналишида 16 та корхона ташкил этиш мўлжалланган. Бу корхоналарда 5 мингдан ортиқ киши иш билан таъминланади.\nУлардан бири – артемия цистасини қайта ишлаш бўйича лойиҳа. Қисқичбақасимонлар оиласига мансуб ушбу митти жонзотдан тайёрланадиган маҳсулотлар тиббиёт, фармацевтика, косметология, қишлоқ хўжалиги каби кўплаб соҳаларда фойдаланилади. Шу боис 30 миллион доллар эвазига корхона ташкил этиб, йилига 3 минг 500 тонна артемия цистасини қайта ишлашни йўлга қўйиш режалаштирилган. Унинг экспорт қуввати 30 миллион доллар бўлиши мўлжалланган. Бу ерда 500 та доимий, 2 мингта мавсумий иш ўрни яратилади.\nҚизилмия илдизини чуқур қайта ишлаш бўйича яна 13 та лойиҳа шакллантирилган. Уларнинг самарасида қизилмия маҳсулотлари экспорти миқдорини ҳозирги 29 миллион доллардан 62 миллион долларга етказиш мақсад қилинган.\nҚорақалпоғистоннинг қишлоқ хўжалиги соҳасидаги имкониятлари ҳам жуда кенг. Масалан, чорвачилик, балиқчилик ва паррандачилик бўйича 117 та лойиҳа ишлаб чиқилган. Уларнинг самарасида 7 мингга яқин кишининг бандлиги таъминланади. Аҳамиятлиси, ушбу лойиҳаларнинг 24 таси гўшт, сут ва терини қайта ишлаш, омухта ем ишлаб чиқаришга йўналтирилган.\nДавлатимиз раҳбари хорижий тажрибани татбиқ этган ҳолда, наслли чорвачилик ва балиқчиликни ривожлантириш зарурлигини таъкидлади. Ресурсларни тўла ишга солиб, қайта ишлашни чуқурлаштириш, аҳолига доимий даромад манбаи яратиш чора-тадбирлари юзасидан кўрсатмалар берди.


1 йил аввал | Азиза | 1622\nАссалому алайкум! Бир инсоннинг Отаси иш бошлаш учун ломбардга уйидаги тиллаларни топширган, ўзининг ИНН си бўлмагани учун қизининг номига пул олган. Қизи хар ой фоизларини тўлаш учун ломбардга боришга мажбур. Шунда қизи ҳам отасини райини қайтаролмагани учун гунохга шерик бўладими?\nАлбатта шерик бўлади.\n- Жобир розияллоҳу анҳудан ривоят қилинади:\n«Расулуллоҳ соллаллоҳу алайҳи васаллам рибохўрни, унинг едирувчисини, котибини ва икки шоҳидини лаънатладилар ва улар баробардилар», дедилар».\nШарҳ: Ушбу ҳадисдан рибо қанчалар ёмон нарса эканини яна ҳам аниқроқ тушуниб оламиз. Унга аралашган ҳар бир киши Аллоҳнинг лаънатига қолишини билиб оламиз:\nАллоҳ таоло ҳаром қилган нарсани еган одам, албатта, У зоти таолонинг лаънатига қолиши табиий бир ҳол.\n2. «Унинг едирувчиси»\nРибо берувчи ҳам Аллоҳнинг лаънатига қолади. Чунки, у ҳаром қилинган йўл билан молиявий муомала қилди. Ҳолбуки, ҳалол йўл билан тасарруф қилиш керак эди.\nЯъни, рибо муомаласини ёзиб ҳужжатлаштирган шахс. Чунки, у Аллоҳ ҳаром қилган ишга хизмат қилди. Шундан касб қилди. Ҳаром ишнинг юришига ҳисса қўшди.\n4. «Икки шоҳидни»\nРибо муомаласига шоҳид бўлиб турган одам ҳам гуноҳкордир. Чунки, у ҳам ҳаром иш учун хизмат қилди, унинг ривожига ҳисса қўшди. Бу ишга гувоҳ бўлишига рози бўлгани, ўша ҳаром ишни тан олгани аломатидир.\nИсломда ушбу ёрдамчи ишларни қилувчилар ҳам асосий айбдорларга тенглаштирилиши бежиз эмас. Ҳар бир жамиятда бирор ёмон ишнинг тарқалишига асосий айбдор билан бирга, ёрдамчи айбдорлар ҳам баробар ҳисса қўшадилар.\nБаъзи ҳолларда ишнинг юзага чиқишига айнан ўша ёрдамчилар сабаб бўладилар. Фараз қилайлик ҳамма, гуноҳ ишга ёрдамчи бўлишдан бош тортиб туриб олса, бир ҳаром иш ўша жамиятда кенг тарқалиши мумкинми?! Албатта, йўқ! Шунинг учун ҳам, ҳаром ишларга умуман яқинлашиш керак эмас.\nБирор сабабга кўра аралашиб қолганлар бўлса дарҳол тавба қилиб ўзини четга олиши керак. Ҳадиси шарифда «улар баробардирлар» дейилиши бежиз эмас.\n" Рибони ейдиганлар (қабрларидан) фақат шайтон уриб, жинни бўлган кишидек довдираб турарлар. Бундай бўлиши, уларнинг, тижорат ҳам рибога ўхшаш-да, деганлари учундир. Ва ҳолбуки, Аллоҳ тижоратни ҳалол, рибони ҳаром қилган. Кимки Роббидан мавъиза келганда тўхтаса, аввал ўтгани ўзига ва унинг иши Аллоҳнинг Ўзига ҳавола. Кимки, яна (рибога) қайтса, ана ўшалар дўзах эгаларидир. Улар унда абадий қолурлар.\nБизнинг тилимизда «рибо» сўзи судхўрлик деб таржима қилиб келинган. Яхшироқ тушуниш, маънонинг Қуръони Каримдагига янада яқинроқ бўлиши учун айтиш керакки, араб тилида «рибо» сўзи зиёда бўлди, кўпайди маъносини англатади. Шариатда эса, қарз берувчи қарздордан маълум вақт муқобилига асл мол устига оладиган зиёда-рибодир. Ушбу тушунтиришдан кейин рибо сўзини истеъмол қилишга ижозат бергайсиз.\nРибонинг нақадар ёмон нарса эканини кишилар онгига аввал-бошдан яхшилаб ўрнатиш мақсадида, ояти карима судхўрнинг қиёматдаги ҳолини баён қилиш билан бошланмоқда. Қиёматдаги ҳар бир одамнинг сиртқи ҳолидан иши қандоқ экани билиб олинади.\nХудди ўша куни одамлар қабрларидан тураётганларида, судхўрлар, албатта, ўзларига хос бир ҳолатда турар эканлар. Уларнинг қабрдан туришларини кўрганлар биров танитмаса ҳам, анавилар судхўрлар, дер экан. Уларнинг бу ҳолини ояти карима қуйидагича васф қилади:\n«Рибони ейдиганлар (қабрларидан) фақат шайтон уриб, жинни бўлган кишидек довдираб турарлар».\nЯъни, уларнинг ўзларини тутишлари, соғ-саломат, ақлли кишилар каби бўлмайди.\nОдатда, жин уриб, ақлдан озган кишилар тартибсиз ва нотўғри ҳаракат қиладилар. Довдираб, ўзини ҳар тарафга уриб, уят ишларни ҳам қилаверадилар. Ана ўша ҳолат судхўрларда ҳам бўлар экан.\nБаъзи тафсирчиларимиз судхўрларнинг бу ҳолатлари фақат қиёмат кунига боғлиқ эмас, балки бу дунёда ҳам шундай бўлади, деганлар. Уларнинг бундай аянчли ҳолатга тушишларининг сабаби келгуси жумлада баён қилинади.\n«Бундай бўлиши, уларнинг, тижорат ҳам рибога ўхшаш-да, деганлари учундир».\nСудхўрлар рибони, ҳалол, деб эътиқод қиладилар ва уни тижоратга ўхшатадилар. Тижоратда молиявий муомала ортидан фойда келганидек, судхўрликда ҳам фойда келади, деб ўйлайдилар. Боз устига, уларнинг: «Тижорат ҳам рибога ўхшаш-да» дейишларидан, рибо аслида ҳалол қилинган нарса, тижорат ҳам унга ўхшаб ҳалол қилинган, деган маъно келиб чиқмоқда. Ваҳоланки:\n«Аллоҳ тижоратни ҳалол, рибони ҳаром қилган».\nЧунки тижоратда фойда кўришнинг ҳам, куйиб қолишнинг ҳам эҳтимоли бор. Тижоратда инсоннинг меҳнати, маҳорати, атрофдаги табиий ҳолатларнинг фойда кўриш ёки зарар тортишга таъсири бор. Савдогар фойда кўришга умид қилгани билан бир вақтда куйиб қолишни ҳам бўйнига олган ҳолда иш бошлайди. Меҳнат қилиб одамларга керакли молларни олиб келади, сақлайди ва бошқа хизматларни қилади.\nСудхўр-чи? У ҳеч нарса қилмай, жойида ўтиради. Нима бўлишидан қатъий назар, фойда олиши муқаррар. Куйиб қолиш хавфи йўқ.\nМазкур сабабларга ва яна зикр қилинмаган бошқа сабабларга кўра, тижорат инсон ҳаётида қўлланишга ҳалол, судхўрлик эса ҳаром қилинган.\nУшбу ояти карималар тушаётган пайтда кўп молиявий муомалалар рибо асосида юритилар эди. Шунинг учун, ушбу ояти каримадан келиб чиққан ҳукмдан аввалги ишлар ўз ҳолича қолдирилди. Акс ҳолда, аввалги иқтисодий алоқаларнинг ҳаммасини қайта кўриб чиқишга тўғри келарди.\n«Кимки Роббидан мавъиза келганда тўхтаса, аввал ўтгани ўзига ва унинг иши Аллоҳнинг Ўзига ҳавола».\nЯъни, Аллоҳ рибонинг ҳукмини баён қилгандан кейин рибовий муомалалардан тўхтаса, эски ишлари ўзига, у муомалаларни қайта кўришга ҳожат йўқ. Ўтган даврдаги муомалалари Аллоҳга ҳавола: хоҳласа кечиб юборади, хоҳласа иқобига олади.\n«Кимки яна (рибога) қайтса, ана ўшалар дўзах эгаларидир. Улар унда абадий қолурлар».\nРибонинг ҳаромлиги ҳақида Аллоҳ томонидан оят келганига ҳам қарамай, кимки яна рибога қайтса, ундай одам, албатта, дўзахи бўлади, дўзахи бўлганда ҳам, ундан ҳеч қайтиб чиқа олмай, абадий қоладиган дўзахи бўлади. Валлоҳу аълам!\nШайх Муҳаммад Содиқ раҳимаҳуллоҳ\nҚабрга сунъий гул қўйиш\nбачадон трубасини бойлатиш\nКурка товуқни ижарага бериш\nИблис қиёфаси тасвирланган\nАроқ ичувчиларни аташ\nЭркак кишига тақинчоқ\nЛак бўёғи етказиб бериш\nАроқ сотиб оила боқиш


Қозоғистоннинг кўҳна шаҳарлари тикланмоқда | Қозоғистон янгиликлари: Сўнгги хабарлар «Kazakh TV» каналида | Kazakh TV\nҚозоғистоннинг кўҳна шаҳарлари тикланмоқда\nТуркий дунёнинг маънавий пойтахти – Туркистон тарихий туризм марказига айланади. Статистикага кўра, ўтган йили шаҳарга бир миллиондан зиёд сайёҳ келган. 2019 йилда бу кўрсаткични икки мартага ошириш кўзланган. Бунинг учун Хожа Аҳмад Яссавий мақбараси олдида маънавий-маданий марказ қурилади. У 90 гектардан ошиқ майдонни эгаллайди. Туркистон бош режасига мувофиқ, 11 объект фойдаланишга топширилиши режалаштирилган. Шу жумладан, ташриф-марказ, амфитеатр, аттракционлар боғи, музейлар.\nМАҚСАТ ЖАПАРБЕК ЎҒЛИ, ЛОЙИҲАЧИЛАР ГУРУҲИ РАҲБАРИ:\n– Туркистон бой ўтмишга эга. У Қозоқ хонлиги тарихида катта роль ўйнаган. Шу боис, биз шу хусусиятни эътиборга олишимиз, шаҳарни тўғри йўналишда ривожлантиришимиз керак. Ҳозирда ҳамкасбларимиз билан маънавий-маданий марказ лойиҳаси устида ишлаяпмиз. У якунланиш босқичида.\nАйни пайтда Уральскда меъморий ёдгорликларни асраш устида иш олиб борилмоқда. Шаҳарнинг эски қисмида 18-19-асрларда қурилган юздан зиёд бино мавжуд. Концепцияда пиёда юриладиган ҳудудни кенгайтириш ва кўҳна бинолар фасадини қайта таъмирлаш кўзда тутилган. Шунингдек, бу йўлда автотранспорт ҳаракатини чеклаш, фақат автобус қатновини қолдириб, велойўлакларни қўшиш ҳам. Кўча бўйлаб кўнгилочар марказлар, овқатланиш ва савдо нуқталари очадиган тадбиркорлар учун шароит яратиш кўзланган. Бу барчаси, ўз навбатида, туризм ривожига замин яратади.\nТЕМИРБОЛАТ УРАЛЬСК ШАҲАР АРХИТЕКТУРА ВА ШАҲАР ҚУРИЛИШИ БЎЛИМИ РАҲБАРИ:\n– Бизнинг Уральск шуниси билан қадрлики, бу тарихий шаҳар. Туркистондан бошқа яна бундай шаҳар йўқ. Профессионаллар, экспертлар жалб этилади. Бу ишларни қай тариқа тўғри бажариш муҳокама қилинади. Келажакда бу биз учун маблағ жалб қилишнинг асосий объекти бўлади. Проспектнинг ҳар бир квадрат метри тадбиркорлар учун манфаатли бўлади.\nУральскҚозоғистонТуркистонХожа Аҳмад Яссавийкўҳна шаҳар


Жаҳон чемпионати сари бир қадам / Olamsport.com\n21:18"Ролан Гаррос". Андрей Рублёв учинчи даврага йўл олди\t0 20:55УЕФА Украина ва Беларусь жамоаларини барча турнирларда бир-биридан ажратади\t0 20:33"Ўзини оқлаб, мени қоралаш уларнинг нияти". Аббосхон тилга кирди\t0 20:15Рейтинг турнирида иштирок этувчи "классикларимиз" таркиби маълум\t0 20:10Ҳумоюн Султонов Чехия турнири ярим финалига чиқди\t0 19:55Шаҳрам Ғиёсов Бухоро вилояти ҳокими билан учрашди + ФОТО\t0 19:34Салоҳ: "Сайёрадаги энг яхши футболчиман. Бошқани танлаш керак бўлса, уни ҳам айтаман"\t0 19:13Рейтинг турнирида иштирок этувчи эркин курашчиларимиз таркиби маълум\t0 18:49Дастин Порье: "Спаррингимизда нима бўлганини Ковингтоннинг ўзи билади"\t0 18:27Шин 3 соат давом этган ўйинда камбэк эвазига ярим финалга чиқди\t0 18:11Мюллер Маненинг "Бавария"га эҳтимолий ўтиши ҳақида гапирди\t0 17:50"Голден Стэйт" "Даллас"ни мағлуб этиб, плей-офф финалига йўл олди + ВИДЕО\t0 17:29Деонтей Уайлдер фаолиятини давом эттиради\t0 17:08Мишель Перейра Хамзат Чимаевга "вызов" ташлади\t0 16:47Қатар амири ПСЖ мураббийлигида фақатгина Зиданни кўрмоқчи\t0\n01 июн 07:22\nБоиси ушбу мусобақада ҳамюртларимиз ҳам Гран-при, ҳам жамоавий йўналишда бош совринни қўлга киритишди.\nЎзбекистон, Россия, Беларусь, Қозоғистон, Қирғизистон каби давлатларнинг сара чавандозлари иштирокидаги мазкур беллашувлар сўнгги кунида жамоавий йўналишда ғолиб ва совриндорлар аниқланди. Қувонарлиси, унда ҳамюртларимиз биринчи ўринни қўлга киритишди. Таъкидлаш жоиз, Миллатлар кубогида жамоамиз ҳеч қачон кетма-кет икки бор, шунингдек, бир босқичда ҳам Гран-при, ҳам жамоавий йўналишда ғалабага эришмаган.\nЭслатиб ўтамиз, бундан аввал Тошкентда ўтказилган босқичда ҳам чавандозларимиз тенгсиз бўлишган эди.\nОлдинда спортчиларимизни Россия ва Қозоғистонда ўтадиган босқичлар кутиб турибди. Ушбу босқичлардан бирида жамоамиз яна бир ғалабага эришадиган бўлса, Барселонада дунёнинг энг кучли 8 саккиз жамоаси иштирокида кечадиган жаҳон чемпионатига йўлланма олади.\nШубҳасиз, бундай ғалабалар ҳукуматимиз, шахсан юртбошимизнинг спортни ҳар томонлама ривожлантириш ва уни қўллаб-қувватлашга қаратаётган эътиборлари натижасидир.\nБарселона қаторасига иккинчи йил чавандозларимиз учун ўз бағрини очади 0\n“Uzbekistan Global Tour 2022”нинг тўртинчи босқичи қизғин курашларга бой бўлди 0


Қобулнинг сабри тугади: "Толибон"га уруш эълон қилинди\n17:21 02 Июл 2020\n12:26 13.05.2020 (Янгиланган 18:28 13.05.2020) Ҳавола олиш\nАфғонистон Президенти Ашраф Ғани ўзининг телевизион мурожаатида "Толибон"*нинг давом этаётган ҳужумларига жавобан, ҳарбийларга ташкилотнинг позицияларига ҳужум қилишни буюрди.\nТинч барқарорлаштиришнинг американча талқини "афғонлараро мулоқот" тамойиллари ва хусусиятларини ўзгартирмади, Афғонистон Ислом Республикасидаги (АИР) вазиятни кескин ёмонлаштирди, "Толибон"* ҳукумат кучлари билан қуролли курашининг кучайишига ва тинч аҳолининг янги қурбонларига олиб келди. Вашингтон ва Қобулнинг захира режаси йўқ. Минтақадаги қўшнилар Афғонистондаги янги авжланишларга тайёр бўлишлари керак.\nАфғонистон шимолида тожик жангариларининг фаоллиги ошмоқда - "Толибон"га ёрдам\nКобулда ҳафта бир қатор йирик терактлар билан бошланди. 11 май куни Таиа Маскан ҳудудида бир нечта портлашлар содир бўлди. Хавфсизлик кучларининг таъкидлашича, нишон Миллий хавфсизлик дирекцияси ва ҳукумат машиналари бўлган (қурбонлар ҳақида маълумот йўқ). Толибон ҳужумларга алоқадорлигини ошкор қилмади, аммо таниш услуб ва ташкиллаштириш даражаси бўйича толибларникига ўҳшайди.\n12 май куни жангариларнинг Кобулдаги шифохонага ҳужуми пайтида беш киши ҳалок бўлди. Шифоҳонага кириш жойида худкуш ўзини портлатганидан сўнг у ерга қуролланган террорчилар бостириб кирди. Натижада 13 киши ҳалок бўлган (улардан иккитаси чақалоқ) ва 15 киши жароҳатланган. Ҳужумга "Чегара билмас шифокорлар" гуманитар ташкилотининг "чет эллик миссияси" бўлиши мумкин.\nМамлакатнинг шарқий ва шимолий провинцияларида фаол ҳарбий ҳаракатлар бошланди. 11-май куни Лагман провинциясида толиблар билан тўқнашувда 20 дан ортиқ афғон ҳарбийлари ҳалок бўлди ва олти киши яраланди. Ғазни провинциясида олиб борилган ҳарбий операция давомида 100 дан ортиқ "Толибон"* жангарилари йўқ қилинди. Ҳукумат, шунингдек, ИД* гуруҳининг беш аъзоси йўқ қилинганини хабар қилди.\nҲукумат кучларининг кенг кўламли аксилтеррор операцияси шимолдаги Фараҳ ва Балх провинцияларида давом этмоқда. Ўз навбатида, "Толибон"* армия ва полиция таянч пунктларига ҳужум қилмоқда.\nНангарҳар провинциясида 12 май куни туман полицияси бошлиғи (Ҳожи Шайх Икром)нинг дафн маросимида рўй берган портлаш натижасида 24 киши ҳалок бўлди ва 68 киши жароҳат олди. Жабрланганларнинг аксарияти оғир аҳволда ва қурбонлар сони кўпайиши мумкин. Афтидан, АҚШнинг толиблар билан тинчлик шартномаси қуламоқда.\nЖиноятчиларни озод қилиниши\nТеррорчилик фаолиятининг қайта жонланиши тасодифийга ўҳшамайди, жанговар ҳаракатлар маҳбус толибларни Афғонистондаги давлат қамоқларидан озод қилинишининг доимий ва мажбурий жараёни ҳисобига кучаймоқда. Доҳада имзоланган шартномага кўра, асирга олинган АИР аскарларини қонунга мувофиқ маҳкум қилинган жиноятчиларига алмашиш афғонлараро тўғридан-тўғри мулоқотнинг асосий шартидир. Мумкин бўлган беш минг нафардар бир мингдан ортиқ жангари "Толибон"* сафларига қайтиб бўлди. Уларнинг барчаси одатий "бизнес" билан шуғулланишда давом этишига ишонаман. ВВС маълумотларига кўра, террорчи гуруҳ ҳар йили ҳар хил ноқонуний ҳаракатлардан 1,5 миллиард доллардан кўпроқ даромад олади. Барча хавф-хатарларга қарамай, чексиз "жиҳод" автомати бор "талаба"га доимий даромад олишни кафолатлайди. "Толибон"*нинг Қўшма Штатлар билан тенг ҳуқуқли шериклиги эса ҳарбий-диний ҳаракатнинг қайта тикланиши, қонунийлаштирилиши ва давлат ҳаётида устунлик қилиш истиқболларини намойиш этади.\nАйрим афғон парламенти аъзолари АҚШ президент маъмурияти гуруҳни Хусусий ҳарбий компанияга айлантириб, "Толибон"*нинг ҳарбий фаолиятини қонунийлаштириш ниятида, деб жиддий таъкидламоқдалар. Айтилишича, гўёки ушбу ноаниқ ташаббус 29 февралда Қатарда имзоланган тинчлик шартномаси матнида расмийлаштирилиб, мустаҳкамланган. Эҳтимол, "Толибон"* ҲҲК муболағадир, аммо жангариларнинг ҳаракатларида ҳаддан ташқари чегарасизлиги, америкаликларнинг Афғонистондан очиқчасига қочиши, Кобулдаги "икки ҳукуматлилик" Толибоннинг ҳокимиятга қайтиши ва шафқатсиз Ўрта асрлиликка ҳос шариат маҳкамаларининг ҳамма жабҳаларга таъсир ўтказиши ва оммавий қатлларнинг қайта тикланиши имкониятларини сезиларли даражада оширади.\nЖангариларнинг шафқатсизлиги ва уятсизлиги, уларнинг атиги 105 нафар ҳарбий хизматчилар ва полиция ходимларини озод қилганликларида намоён бўлади. Бу расмий Кобул ўзи амалга оширганидан 10 баравар кам. 11 май куни Афғонистон ҳукумати тенгсиз алмашинув жараёнини тўхтатди. Афғонистон Хавфсизлик Кенгаши вакили Жавид Фейсалнинг сўзларига кўра, Толибон* 200 хавфсизлик кучлари ҳодимини озод қилмагунча бошқа исламист асирлар озод қилинмайди. Таъкидлаш керакки, ультиматум шартлари анча юмшоқ кўринишга эга, толиблар ташаббусни йўқотмайди.\n"Толибон"*нинг баъзи ютуқларини кузатаётган қўшни Тожикистон ва Ўзбекистонлик "ҳамфикрлари" ҳам ўзларининг фаоллигини оширмоқдалар ва афғон заминидаги жангариларни бевосита қўллаб-қувватламоқдалар. Режаларидаги чегаралари умуман Марказий Осиёда жойлашган давлатларнинг жорий чегараларига умуман тўғри келмаслиги мумкин бўлган "Ислом Амирлиги"нинг шаклланишига гувоҳ бўлмоқдамиз.\nЯқинда БМТнинг Афғонистондаги ёрдам миссиясининг (УНАМА) ҳисоботида айтилишича, 2020 йилнинг биринчи чорагида ҳарбий ҳаракатлар натижасида 533 тинч фуқаро, шу жумладан, 150 дан ортиқ ёш бола ҳалок бўлган. 55% ҳолларда тинч фуқароларни ўлдириш учун жавобгар ноқонуний қуролли гуруҳлардир. Хусусан, 533 кишининг 39 фоизи ўлимида айнан толиблар айбдор. "Исломий давлат" террорчилик гуруҳининг ҳаракатлари натижасида тинч аҳолининг 13 фоизи ҳалоқ бўлди.\nҲолатларнинг 32%га ҳукуматпараст кучлар жавобгардир (табиийки, бу эвфемизм остида ким яширинганидан қатъий назар "ҳукуматпараст кучлар"нинг самарадорлиги борасида савол келиб чиқади).\nАфғонистондаги зўравонлик кучайиб бораётган бир пайтда, толиблар ғазаб билан таъкидламоқда: уларнинг назорати остидаги ҳудудларда тинч аҳоли қурбонлари нолгача тушди. "Толибон"* вакили Забиҳулла Мужоҳиднинг таъкидлашича, БМТнинг Афғонистонда тинч аҳоли орасида қурбонлар ҳақидаги ҳисобот шунчаки "тинч аҳоли орасида қурбонлар сонини кам кўрсатиш ва Исломий Амирлик мужоҳидлари зиммасига 39 фоиз қурбонларни ёзиш орқали АҚШ ҳарбийлари ва маъмурият қўшинлари, разведка, полиция ва кўнгиллилар томонидан Кобулда содир этилган кундалик жиноятларни яширишга қаратилган уринишдир".\nМиллий хавфсизлик кенгаши (МХК) маълумотларига кўра, Доҳада (29 феврал) АҚШ билан тинчлик битими имзолангандан бери толиблар кунига ўртача 55тадан ҳужум амалга оширди. Афғонистон миллий хавфсизлик ва мудофаа кучлари (ANDSF) "Толибон"*га қарши 1200 дан ортиқ жавоб операцияларини ўтказди.\nМиллий хавфсизлик дирекциясининг (Афғонистон разведкаси) раҳбари Аҳмад Зия Саражнинг сўзларига кўра, толиблар ҳанузгача "ҳарбий йўл билан ҳокимиятга қайтиш" ҳақида ўйламоқдалар ва ўзаро бағрикенглик ва тинчликни қадрламаяптилар. Шу билан бирга, толибларнинг бошқа террорчи гуруҳлар билан алоқалари "яқин ва ўзаро фойдали бўлиб келмоқда, бу гуруҳнинг АҚШ билан имзолаган тинчлик битими руҳига зиддир". Албатта, Афғонистоннинг 407 минтақасининг 133 тасини назоратга ола туриб "Толибон"* жанг майдонида ғалаба қозона олмайди. Чексиз ва маъносиз уруш давом этмоқда.\n* Россияда тақиқланган террорчилик ташкилоти.\nЯнги давлат гербининг бир нечта вариантлари таклиф қилинган. Аммо охирида Бадиий академиянинг бир гуруҳ рассомлари яратган герб чизмаси маъқулланган.\nБухорода Cobalt юк машинасига келиб урилди: уч киши ҳаётдан кўз юмди\n21 ёшли Cobalt ҳайдовчиси олдинда ҳаракатланиб кетаётган Mercedes-Benz 1841 LS юк автомашинасининг орқа қисмига бориб урилган. Натижада ўзи ва икки йўловчиси қурбон бўлган.\n17:15 ТИВ Қозоғистон чегарасида тўпланган ўзбекистонликлар ҳақида баёнот берди\n17:03 Ўзбекистон герби қандай бўлиши мумкин эди – архив суратлар\n16:36 Бухорода Cobalt юк машинасига келиб урилди: уч киши ҳаётдан кўз юмди\n16:28 Олимлар шокда! Африкада сирли тарзда 350 бош фил ўлди\n16:10 Қозоғистон коронавирус туфайли яна қатъий чекловлар жорий этади


Бой бўлишнинг оддий йўли — холис эҳсони сабаб орзуси ушалган йигит ҳикояси - 14 Января 2022 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2022 » Январь » 14 » Бой бўлишнинг оддий йўли — холис эҳсони сабаб орзуси ушалган йигит ҳикояси\nБой бўлишнинг оддий йўли — холис эҳсони сабаб орзуси ушалган йигит ҳикояси\nСуҳбатдошнинг илтимосига кўра унинг исм-шарифи ошкор этилмади.\n2019 йилнинг баҳорида тўйга тараддуд бошладик. Маросимни келин томон билан келишиб, кузда ўтказадиган бўлдик. Бор масъулият менинг бўйнимга тушди. Чунки уйимизда қурилиш ишлари кетаётганди. Кузгача янги уй қуриб, борларини эса таъмирлаб олишга улгуриш керак эди. Хуллас, бор кучим билан ишга киришдим.\nҚурилиш билан банд бўлиб, севимли ишим — косибчиликни ҳам ташлаб қўймадим. Ҳунарим ортидан яхшигина даромад топардим. Аммо битта ёмон томони, янги йилдан кейин бозоримиз тўхтаб, баҳоргача ишсиз, бекор қолиб кетардик. Шунинг учун қўшимча иш қидира бошладим.\nВилоятимиздаги Асака автомобиль ишлаб чиқариш заводининг кичик бир цехидан иш топдим. Тезда бориб, ҳужжатларимни топширдим. Одатдагидай, «кутинг, ўзимиз чақирамиз» дейишди.\nБу орада уйдаги қурилиш тугади, тўйни ҳам ўтказдик, лекин ҳадеганда ишга чақираверишмади.\nБиттасига ишониб қолмай, яна бошқа жойлардан иш қидиравердим. 2-3 та корхонага бориб кўрдим. Аммо тайинли жавоб берилмади. Умуман олганда, вилоятнинг чекка ҳудудларида яшайдиганларнинг қишда тузукроқ иш топиши амри маҳол, деҳқончиликдан тортиб қурилиш ишларигача тўхтайди.\nШундай қилиб, 2020 йилни ҳам кутиб олдик. Бошида айтганимдай бозоримиз тўхтади. Икки ойча ишсиз, уйда бекор қолиб кетдим.\nДадам: «озиқ-овқат арзонласаям, олгани пулинг бўлмаса — ҳаммаси бир тийин» дерди ва совуқ тушиши билан керакли маҳсулотларни қишга ғамлаб қўярди. Шунинг учун 2-3 ой қора қозон бемалол қайнайверарди.\nБир куни кечки пайт амакиваччам билан гаплашиб ўтирганимизда у: «Сенга бой бўлиш йўлини айтайми?», деб қолди ва телефонидан бир қорининг жума намозидаги маърузасини қўйиб берди.\nУнда одам бойми, камбағалми — қай ҳолатдалигидан қатъи назар, албатта, эҳсон қилиши кераклиги, айниқса, эрталаб бомдод намозидан кейин берилгани рўзғорга барака киритиши ҳақида айтилганди.\nШу кундан бошлаб ҳар куни бомдод намозидан кейин эҳсон қутисига 500, 1000 сўмдан ташлаб қўйишга одатландим. Орадан бир ойга яқин вақт ўтди. Орада яна кўп корхоналарнинг эшигини тақиллатдим, тузукроқ юмуш ва маош илинжида бормаган жойим, сўраб-суриштирмаган одамим қолмади ҳисоб. Ёлланиб ишлай десам, қишлоқда тузукроқ юмуш топилмайдиям. Ҳамма кам-кўстини ўзи қилади-қўяди.\nБир куни намоздан кейин ўнг чўнтагимни ковласам, битта 1000 сўмлик пул чиқди. Бу энг охирги пулим эди (анчадан бери ишсиз юрганим учун пулим тугаганди).\nИчимда ўзимга ўзим «майли бугун пулим борида эҳсон қилиб қолай, эртага Аллоҳ яна қаердандир ризқимни беради» дедим-да, ишонч билан пулни қутига ташладим.\nЭрталаб соат 09:00 ларда телефоним жиринглади, тугмачани боссам, дадам шоша-пиша:\n— Тезроқ тур, ишга боришинг керак экан! — деди.\n— Дада, ҳазиллашманг, ахир мен ҳеч қаерда ишламайман-ку? — дедим ажабланиб.\nКейин эсласам, бундан қарийб бир йил олдин цехга иш сўраб борганимда, қайта алоқа учун дадам билан ўзимнинг телефон рақамимни ёзиб келгандим. Улар дадамга боғланиб, тезда корхонага етиб келишимни тайинлашган экан. Шу тариқа, ўша куни иш бошладим.\nХонзодабегим Аъзамова ёзиб олди.\nUshbu ma'lumot #news, #Yangiliklar, #xabarlar, #ahborot, #Yangilik, #uznews, #habarlar, #newsuz, #новости dan olindi!\nКатегория: HIKOYALAR / ХИКОЯЛАР | Ko'rganlar:: 24 | Добавил: www.horazm.net | Теги: #xabarlar, #habarlar, #uznews, #ahborot, #newsuz, #Yangilik, #новости, #news, #Yangiliklar | Рейтинг: 0.0/0


НИМА УЧУН ЖИҒИЛДОН ҚАЙНАЙДИ?.. - 6 Июля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nПятница, 19.07.2019, 15:58\nГлавная » 2019 » Июль » 6 » НИМА УЧУН ЖИҒИЛДОН ҚАЙНАЙДИ?..\nНИМА УЧУН ЖИҒИЛДОН ҚАЙНАЙДИ?..\nБу ёқимсиз ҳолатни ҳар биримиз озми-кўпми бошимиздан кечирганмиз. Жиғилдон қайнаши нафақат ёқимсиз ҳолат, балки тўлақонли нафас олиш, яшашда давом этиш учун ҳам жиддий халал беради. Олимлар худди шу ҳолатнинг асл сабабларини аниқлашга ҳаракат қилишган. Уларнинг айтишича, жиғилдон оч қоринга қандайдир тахир овқат еб қўйиш орқали ҳам келиб чиқаркан.\nБундан ташқари, белдаги камарни қисиб бойлаш, аёллар ва қизларнинг тор юбка кийиши оқибатида ҳам жиғилдон қайнай бошлайди. Бундай вазиятда қорин қисмимизга кучли босим ўтказилади. Шубҳасиз, босим ошқозонимизга нисбатан ҳам албатта етиб боради. Унинг ичкарисидагилар юқорига талпина бошлайди.\nОвқатлангач, дарҳол ётиб дам олиш ҳам тавсия қилинмайди. Чунки бундай ҳолатда ошқозонга кўпроқ босим ўтказилади. Шунинг учун овқатлангач, бир соат давомида ётмаслик керак. Ётганда эса имкон доирасида чап ёнбошимизга ўгирилган ҳолда ётишимиз талаб этилади. Шунда жиғилдон қайнаш хавфи анча кам бўлади. Ширинликлар, сут, ўта ёғли овқатлар, кремида ёғ миқдори кўп бўлган тортлар ҳам жиғилдон қайнашини келтириб чиқаради.\nКатегория: Foydali maslahatlar / Полезны советы | Просмотров: 18 | Добавил: Sherlaruz.CoM | Рейтинг: 0.0/0\n>>> Апрелда энди Озодбек Назарбеков эмас, Юлдуз Усмонова концерт беради


Футбол фанатлари учун махсус: FIFA 20 бепул версиясини ҳозироқ юклаб олинг! (+расмий трейлер) - Terabayt.Uz\nФутбол фанатлари учун махсус: FIFA 20 бепул версиясини ҳозироқ юклаб олинг! (+расмий трейлер)\nElectronic Arts компанияси аввалроқ оммабоп FIFA 20 ўйинининг тақдимот куни ва биринчи видеотизерини эълон қилган эди. Энди эса у мазкур футбол симуляторининг демо-версиясини чиқарди.\nЎҚИНГ: Учта платформа бўйича ТОП-10: Геймерлар қайси ўйинларга энг кўп пул сарфлашяпти?\nБарча хоҳловчилар уни аллақачон бепул юклаб олишлари мумкин: PlayStation 4 эгалари PlayStation Store каталогидан, Xbox One соҳиблари Microsoft Store дўконидан, компьютерлар учун эса Origin магазинидан.\nFIFA 20 демо-версиясида янги – Volta ўйин режими мавжуд. Ўйинчилар унда Амстердам шаҳрида кўча матчларини ўтказадилар.\nVolta режимидаги ўйиннинг расмий трейлерини қуйида томоша қиламиз:\nШунингдек, асосий клуб турнири – УЕФА Чемпионлар лигасида ўйнаш имкони ҳам бор. Геймерларга бунда «Челси», «Боруссия», «Ливерпуль», ПСЖ, «Реал Мадрид» ва «Тоттенхэм» жамоалари учун, «Сантьяго Бернабеу», «Тоттенхэм Хотспур Стэдиум» ёки «Стэмфорд Бридж» ўйингоҳларида ўйнаш таклиф этилади.\nАйтиш керакки, FIFA 20 тўлиқ версияси шу йилнинг 27 сентябрида PS4, Xbox One ва компьютер учун тақдим этилади.\nЎҚИНГ: Футбол ишқибозлари учун еттита ажойиб илова\n#ўйинлар #футбол #FIFA 20 #Electronic Arts